Izbori u Srbiji: Koje liste za narodne poslanike su proglašene i ko je sve na njima? – PRST\nIzbori u Srbiji: Koje liste za narodne poslanike su proglašene i ko je sve na njima?\nPrst Prvi srpski tabloid 22/02/2022\nKutije sa ispisanim slovima koje u nizu sačinjavaju izborne poruke, stranačka omladina uniformisana u jednobojne jakne i zalepljene fotografije partijskih lidera i ove godine su neizostavni detalji u sedištu Republičke izborne komisije.\nOvo su liste partija koje su dosad prikupile potpise za kandidaturu na parlamentarnim izborima zakazanim za 3. april 2022. redom koji će biti na listiću sive boje.\n1. Aleksandar Vučić – Zajedno možemo sve\nSamo dan pošto su raspisani parlamentarni izbori, prvi su u RIK s desetinama hiljada potpisa stigli predstavnici vladajuće Srpske napredne stranke.\nDelegaciju naprednjaka, što u civilu, što u plavim jaknama sa stranačkim logom, predvodila je premijerka Ana Brnabić.\nJednoglasno je odlučeno da na izbore na svim nivoima izađu sa listom „Aleksandar Vučić – Zajedno možemo sve“ i da stranački lider bude nosilac svih lista.\nPrva na listi za parlamentarne izbore je doktorka Danica Grujičić.\n„Prihvatila sam zbog svega što je urađeno u zdravstvu u Srbiji.\n„Kao lekar sam svedok šta je sve uloženo i taj trend treba da se nastavi, da nijedan građanin ne ide da se leči u inostranstvu. Želim da asfalt bude do svakog sela i da ono što imamo u Beogradu bude u svim mestima“, rekla je Grujičić.\nDrugi na listi je Stojan Radenović matematičar, a treća je Jelena Begović, jedna od vodećih stručnjakinja u oblasti genetike i molekularne biologije.\n„Ona je pomogla da otvorimo dve najsavremenije laboratorije Vatreno oko u Beogradu i Nišu i time omogućila da testiramo na dnevnoj osnovi veliki broj ljudi i da se tako borimo protiv kovida“, rekla je ranije Brnabić, poverenica beogradskog odbora SNS-a.\nU skupštinske klupe su spremni da sednu i glumac Lazar Ristovski, doktorka Marija Zdravković, profesor Žika Bujklić, stonoteniserka Borislava Perić Ranković, violinista Jovan Kolundžija, košarkaš Marko Kešelj, operske pevačice Nataša Tasić Knežević i Jadranka Jovanović, kao i borac sa Košara Ivan Antić.\nMeđu kandidatima za 250 poslanika republičkog parlamenta, osim naprednjaka, su i predstavnici SDPS-a Rasima Ljajića, Pokreta socijalista Aleksandra Vulina, Pokreta snaga Srbije Bogoljuba Karića.\n2. Ivica Dačić – premijer Srbije\nIste večeri, u prostorije RIK-a stigli su predstavnici Socijalističke partije Srbije Ivice Dačića, Jedinstvene Srbije Dragana Markovića Palme i Zelenih Srbije.\nNjihovu listu „Ivica Dačić – premijer Srbije“, podržalo je više od 20.000 ljudi.\n„Sve u životu sam radio za Srbiju i Srbija je za mene osnovno opredeljenje.\n„Učiniću sve za zaštitu nacionalnih i državnih interesa“, rekao je Dačić.\nNaglasio je da „svi znaju da mi stojimo postojano“, aludirajući na reči nekadašnje jugoslovenske himne Hej Sloveni.\nDva temeljna principa koalicije su, dodao je, „Srbija iznad svega i socijalna pravda za svakog čoveka“.\nPosle Dačića i Markovića, treći na listi je predsednik Socijalističke omladine Srbije Uglješa Marković, a zatim slede dosadašnja poslanica u Skupštini Srbije Dijana Radović i potpredsednica Skupštine Vojvodine Aleksandra Ađanković.\nU samom vrhu liste je direktor Kliničko-bolničkog centra „Dragiša Mišović“ Vladimir Đukić, a na listi je i glavna sestra u toj ustanovi Nataša Bogunović.\nMeđu kandidatima za poslanike su i predsednik Saveza penzionera Srbije i nekadašnji šef Bezbednosno informativne agencije Andreja Savić i nekadašnji kapiten rukometne reprezentacije Srbije Ratko Nikolić.\nDačić je istakao da mu je „posebna čast“ što se na koalicionoj listi nalazi pukovnik Zoltan Dani koji je oborio „nevidljivi“ F-117 tokom bombardovanja Savezne Republike Jugoslavije 1999. godine.\n3. Savez vojvođanskih Mađara – Ištvan Pastor\nSavez vojvođanskih Mađara prvi je od manjinskih stranaka predao izbornu listu za parlamentarne izbore sa 250 kandidata.\nPodržalo ih je gotovo 9.000 građana, a prvi na listi je funkcioner i sin predsednika stranke, Balint Pastor.\nLider SVM-a Ištvan Pastor je rekao novinarima da taj broj potpisa podrške listi „nikada nije bio prikupljen toliko brzo“.\n„Naša lista je manjinska i nadamo se širokom legitimitetu koji ćemo izvojevati na predstojećim izborima“, rekao je on.\n4. Dr Vojislav Šešelj – Srpska radikalna stranka\nPrilikom predaje liste za parlamentarne izbore, zamenik predsednika SRS i sin lidera Vojislava Šešelja Aleksandar rekao je da će na izbore izaći sa sloganima „Pod zastavom Srbije“ i „Šešelja za premijera“.\n„Mi smatramo da ćemo nakon izbora biti najsnažnija nacionalna politička opcija u Skupštini Srbije.\n„Politička opcija koja će biti brana kidanju Kosova i Metohije iz teritorijalnog integriteta Srbije, koja će uvek zastupati i Republiku Srpsku i njen opstanak, kao i nacionalne interese našeg naroda“, kazao je Šešelj.\nOn je ocenio da će radikali biti jedan od najrelevantnijih faktora na političkoj sceni Srbije nakon aprilskih izbora.\nNa spisku od 250 kandidata za poslanike su samo članovi SRS, naveo je i dodao da se nikada nisu bavili „forsiranjem glumaca, pevača i penzionisanih sportista koji nakon izbora neće zastupati političke stranke na čijim su listama“.\n5. Marinika Čobanu Tepić – Ujedinjeni za pobedu Srbije\nKoaliciju Ujedinjena Srbija čine Stranka slobode i pravde Dragana Đilasa, Narodna stranka Vuka Jeremića i Demokratska stranka Zorana Lutovca, na parlamentarnim izborima predvodi kontroverzna rumunska političarka Marinika Čobanu Tepić.\nNa kutijama u kojima su potpisi podrške bilo je ispisano „Promena iz korena“, što je i slogan kampanje ove koalicije.\n„Hiljade i hiljade ljudi su uprkos opstrukcijama satima stajali na punktovima gde smo skupljali potpise, bez pritisaka, bez obećanja, bez naknade za zaposlenje“, rekla je Čobanu Tepić, zahvalivši se svima koji su ih podržali.\nPredaji liste, pored Tepić, prisustvovali su Dragan Đilas, Lutovac, lideri Pokreta za preokret Janko Veselinović, Pokreta slobodnih građana Pavle Grbović, vođa tzv. sindikata „Sloga“ Željko Veselinović i kandidat te koalicije za gradonačelnika Beograda Vladeta Janković.\n6. Dr Miloš Jovanović – Nada za Srbiju\nKoaliciju NADA čine Pokret obnove kraljevine Srbije (POKS), Demokratska stranka Srbije (DSS) i 25 udruženja građana.\nOni imaju i naduži naziv liste „Dr Miloš Jovanović – Nada za Srbiju – Srpska koalicija Nada – Nacionalno demokratska alternativa – Demokratska stranka Srbije – Za Kraljevinu Sriju – Vojislav Mihailović“.\nPrvi na listi kandidata za poslanike će biti general Božidar Delić, a drugi i treći će biti unuk četničkog komandanta Dragoljuba Mihailovića Vojislav Mihailović i lider DSS-a Miloš Jovanović.\nMiloš Jovanović i Božidar Delić\nNa listi će biti i komandant odbrane Košara pukovnik Ljubinko Đurković, dekan Pravnog fakulteta Univerziteta u Novom Sadu dr Branislav Ristivojević, kao i sedmoro doktora nauka, 16 magistara i mastera i 77 fakultetski obrazovanih ljudi.\nGeneral Božidar Delić izjavio je da će mu prioritet u Skupštini Srbije biti borba za bolji status boraca ratova devedesetih.\n„Ubeđen sam da ću u tome uspeti jer nijednu bitku nisam izgubio, pa neću ni ovu“, naglasio je on.\nIako sada nastupa kao nestranačka ličnost, on ima više od 15 godina stranačkog staža.\n7. Milica Đurđević Stamenkovski – Srpska stranka Zavetnici\nPredaja liste Zavetnici za beogradske izbore\nSrpska Stranka Zavetnici biće pod rednim brojem sedam na glasačkom listiću.\nNastupaju pod sloganom „Svoji na svome“, a nositeljka liste je Milica Đurđević Stamenkovski.\n„Težnja svakog čoveka i svih slobodnih naroda je da budu svoji na svome, u svojoj zemlji, na svom ognjištu, živeći od svog rada.\n„To su vrednosti za koje ćemo se boriti“, rekla je Đurđević Stamenkovski, dodajući da sve ankete pokazuju da su Zavetnici „najsnažnija patriotska politička snaga“.\n8. Muftijin amanet – Stranka pravde i pomirenja\nStranka pravde i pomirenja, čiji je predsednik Muamer Zukorlić preminuo prošle godine, predala je manjinsku listu pod nazivom Muftijin amanet.\nNjihovi predstavnici odlučili su se za istovetne zelene jakne sa stranačkim oznakama i kutije na kojima je pisalo „muftija“.\nNosilac liste Usame Zukorlić, sin pokojnog lidera, najavio je da nastavljaju njegovu politiku „i – i“, kako kažu, politiku suštinskog pomirenja.\n„Muftija nam je u amanet ostavio politiku pravde i pomirenja, kojom ćemo nepokolebljivo ići u korist svih građana Republike Srbije i svih onih koji se identifikuju sa tom politikom.\n„Naravno, mi ćemo zastupati interese bošnjačkog naroda u Skupštini Republike Srbije i Vladi Republike Srbije, na principima partnerstva i nepoltronstva“, rekao je Zukorlić.\nTridesetogodišnji Usame Zukorlić je sin pokojnog muftije sandžačkog Muamera Zukorlića i predsednik stranke SPP\nTags: Izbori2022 Proglašene liste za izbore\nPRETHODNI TEKST: Dušan Lajović u osmini finala turnira u Akapulku\nSLEDEĆI TEKST: Proglašena još jedna „žuta“ izborna lista, Nebojša Zelenović na čelu koalicije Moramo!\nBRUKA: Vuk Jeremić OPET UHVAĆEN U LAŽI! (VIDEO)\nPrst Prvi srpski tabloid 22/05/2022\nUkupno 12 osoba uhapšeno zbog postojanja osnova sumnje da su izvršile krivično delo prikazivanje, pribavljanje i posedovanje...\nZbog drastičnog rasta zaraženih koronom Austrijanci podržavaju povratak maski!\nSpasoje Tomić: Nezavisnost Crne Gore slave samo oni koji su imali korist od režima Mila Đukanovića!\nEKSKLUZIVNO: A$AP Rocky i Rijana dobili prvu bebu, prelepog dečaka! (VIDEO)


U požaru u Nišu povredjene dve žene i dva vatrogasca\nBeta 8. septembra 2016. 09:30\nU požaru u zgradi u niškom naselju Rasadnik lakše su povredjene dve stanarke i dva vatrogasca, rečeno je agenciji Beta u Hitnoj pomoći.\nVatrogasci i jedna devojka pušteni su na kućno lečenje nakon pregleda, dok je starija žena zadržana na lečenju, rečeno je u Urgentnom centru Kliničkog centra u Nišu.\nPrema rečima dežurnog lekara, teške telesne povrede zadobila je starija žena (79), dok su devojka (19) i dva vatrogasca lakše povredjeni.\nDežurni lekar u Urgentnom centru rekao je agenciji Beta da je starica zadobila opekotine ledja, obe ruke i delimično glave i lica, i da je zbrinuta na Klinici za plastičnu i rekonstruktivnu hirurgiju.\n„Devojka je zadobila kontuziju tela nakon što je skočila sa prozora na šatorsko krilo, jedan od vatrogasaca imao je lakše simptome toplotnog udara, a drugi je zadobio lakši udarac u glavu“, rečeno je u Urgentnom centru.\nPrema nezvaničnim informacijama, pre izbijanja požara u zgradi u Rasadniku čula se snažna eksplozija, pa stanari veruju da je požar izazvala plinska boca.\nPožar je noćas oko 23.30 časova zahvatio stambenu zgradu u naselju Rasadnik broj 10. Požar je lokalizovan, ali ekipe Sektora za vanredne situacije još dežuraju ispred zgrade zbog bojazni da bi vatra ponovo mogla da plane, saznaje Beta u Policijskoj upravi u Nišu.\nSupruga Olivera Ivanovića: Ovo se neće dobro završiti, zna se ko je i…


OBNOVA STANA IZ DAVNIH TRIDESETIH GODINA - Uređenje i dizajn doma\nOBNOVA STANA IZ DAVNIH TRIDESETIH GODINA – smješten na vrhu jedne stare zgrade u Lisabonu, ovaj stan nudi prelijep pogled na grad\nOvaj vedri stan je nekada bio mračan i zastarjeli prostor. Transformacija koja je nastala zaista je izuzetna, dok je remodelirani enterijer dobio bijele površine i opremljen je podnim svjetlom koje kreira veliku razliku u ukupnom ambijentu.\nRasprostranjen na poslednja dva sprata zgrade, stan se oslanja na prirodnu ventilaciju i očigledno djeluje kao dio renoviranja koje je ciljalo ka tome da unese moderan izgled u njegov prostor koji je izgrađen tridesetih godina prošlog vijeka.\nUklanjanjem pregradnih zidova i kreiranjem otvorenog plana prostora sa velikim balkonom sa jedne strane, kuhinjom i trpezarijom smještenom sa druge, što je bilo sasvim dovoljno za stvaranje veoma prijatne i prostrane zajedničeke površine.\nUprkos tome što je obilježen bijelom bojom, drveni podovi stana i njegova obimna kolekcija umetničkih djela dodaju karakter i kontrast minimalističkom enterijeru. Veliki prozori i smislena konekcija sa terasom, stvaraju veoma harmoničnu dinamiku koja šarmira.


Treća Skupština Sindikata profesionalnih fudbalera Crne Gore\nCreated: Monday, 27 November 2017 23:11\nTreća Skupština Sindikata profesionalnih fudbalera Crne Gore održana je danas u konferencijskoj sali Kuće fudbala u Podgorici.\nDelegati Skupštine povjerili su novi mandat dosadašnjem predsjedniku Željku Janoviću, dok je za generalnog sekretara Sindikata izabran Vladimir Krsmanović. Pored Janovića i Krsmanovića u Izvršni odbor Sindikata izabrani su Željko Damjanović, Filip Jovović i tri aktivna igrača – Radomir Đalović, Mirko Raičević i Marko Šćepanović.\n- Nastavićemo sa planiranim aktivnostima. Čeka nas dosta izazova, ali uz podršku igrača, FIFPro-a, kao i kroz partnerstvo sa Fudbalskim savezom vjerujem da ćemo postići još bolje rezultate u narednom periodu, rekao je predsjednik SPFCG.\nU izvještaju o aktivnostima u prethodnom periodu, koji je podnio predsjednik Željko Janović, sublimirane su aktivnosti koje je SPFCG preduzeo, a koje su se prvenstveno odnosile na zastupanje igrača u sporovima pred domaćim i međunarodnim Arbitražnim sudom, radom Odbora za socijalni dijalog, realizacijom projekta kampa za igrače bez ugovora, pokretanjem kampanja i radom na promociji domaćeg fudbala.\nNa samom početku Skupštine delegatima i gostima obratio se generalni sekretar Fudbalskog saveza Crne Gore Momir Đurđevac koji je naglasio da je saradnja saveza sa Sindikatom na izuzetnom nivou, i da su se predlozi Sindikata našli i u normativnim aktima FSCG.\nSkupštini su pored profesionalnih fudbalera iz domaćih klubova prisustvovali predstavnici FSCG, treneri crnogorskih prvoligaša kao i bivši fudbaleri.


Liga Evrope: Najave utakmica 1. kola u grupi A (četvrtak) - Sportske novosti\nNaslovna Najave i prognoze Liga Evrope: Najave utakmica 1. kola u grupi A (četvrtak)\nLiga Evrope: Najave utakmica 1. kola u grupi A (četvrtak)\nNakon Lige Šampiona na red je došla i grupna faza Lige Evrope, drugog po rangu najjačeg evropskog takmičenja za klubove. Grupna faza sastoji se od ukupno 12 grupa od po 4 ekipe, a svaka od njih će nakon završetka ove etape imati ukupno 6 odigranih utakmica (svako sa svakim po dvokružnom sistemu).\nOvog četvrtka na programu je svih 48 utakmica 1. kola grupne faze Lige Evrope, a u ovom članku možete da pročitate najavu 2 utakmice u okviru grupe A, čiji članovi su Sparta Prag, Viljareal, Makabi Tel Aviv i Astana.\n19:00 Slavija Prag – Makabi Tel Aviv\nSlavija je kao ekipa koja je mnogo ulagala tokom ovog leta očekivano sezonu započela odličnim rezultatima u domaćem šampionatu, ali je paralelno sa tim usledilo i ispadanje iz Lige Šampiona od APOEL-a u poslednjem kolu kvalifikacija (ukupnim rezultatom 2:0). Svakako da ni plasman u Ligu Evrope nije ispod njihovog nivoa, naravno da ovde imaju veće šanse da urade nešto odlično i da dokažu da se radi o ekipi sa visokim ambicijama, koja je dosta ulagala u dovođenje igrača i izgradnju sportske infrastrukture. Sve u svemu, ekipa iz češke prestonice trenutno se nalazi na 2. poziciji u domaćem šampionatu, a odlična forma i učinak od 3 pobede i 3 remija, bez i jednog poraza, svakako mogu da se prenesu u Ligu Evrope.\nMakabi je nakon gubljenja šampionske krune u prošloj sezoni postao i previše ozbiljan u nameri da titulu vrati u svoje vitrine, a i ako su u uvodnom kolu izraelskog prvenstva ostvarili poraz u naredne 2 utakmice trijumfovali su nad autsajderima lige i tako popravili trenutni skor. Nakon fantastične dosadašnje kampanje u Ligi Evrope gde su bili bolji od Tirane, Rejkjavika, Panioniosa i Altaha svakako da su ušli u formu koja im u ovom takmičenju može dosta pomoći, kao i činenica da ovog leta imaju dosta više utakmica u LE u odnosu na Slaviju.\nKada se pogleda forma ovih ekipa svakako da su na prvi pogled veoma izjednačene, ali ipak postoje određene prednosti i za Slaviju i za Makabi. Dok je Slavija postala ekipa koja je dosta uložila u tim, Makabi je svoje leto proveo u Ligi Evrope i to veoma uspešno, pa svakako smeju da se nadaju pozitivnom rezultatu u ovoj grupi. Mislimo da će ovaj susret biti dosta izjednačen, a da ćemo pobednika saznati (ako ga bude i bilo) tek u poslednjim minutima.\n19:00 Viljareal – Astana\nViljareal i pored svih ulaganja i dalje nastavlja da donekle opravdava svoj nadimak ”Žuta podmornica”. Kao što je to slučaj bio tokom letnjih priprema i u dosadašnjem toku sezone u La Ligi ekipa u žutim dresovima veoma se muči, ali još uvek nisu došli do toga da potope nekog pravog favorita. Nakon ta 3 kola imaju svega 3 boda, s’ obzirom da su nakon poraza od Levantea i Real Sosijedada stvari manje-više popravili trijumfom nad Real Betisom. Danas jednostavno moraju da idu na pobedu, jer sudbinu glavnog trenera može spasiti samo trijumf nad Astanom koja će morati da za ovo gostovanje pređe preko cele Evrope što bi naravno moglo da bude samo prednost za španskog predstavnika.\nAstana nastavlja da pokazuje da su u kazahstanskom prvenstvu neprikosnoveni, a posebno upravu kluba raduje činjenica što će pred Viljareal stići nekoliko dana nakon neverovatnog trijumfa nad ekipom Atirau, sa čak 7:0. Naravno, ne treba zaboraviti da su do grupne faze Lige Evrope stigli iz kvalifikacija za Ligu Šampiona gde ih je u poslednjem kolu zaustavio Seltik sa pobedom od 5:0 kod kuće, ali igra koja je prikazana u Kazahstanu gde je Astana uspela da slavi sa 4:3 sigurno da pokazuje da nije reč o naivnom već veoma nezgodnom protivniku. U ovoj grupi zasigurno mogu da budu konkurenti, ali ukoliko ne uspeju da brzo prevaziđu probleme oko dugih putovanja od toga neće biti ništa. Sada treba očekivati slabije izdanje prvenstveno zbog 10 sati letenja, ali kako kola budu odmicala mislimo da će Astana biti sve bolja.\nKao što smo rekli danas će presudnu ulogu na susretu Viljareala i Astane imati veoma dug put koji su gosti morali preći, što sigurno ne treba da se ostavi po strani i ne uzme u obzir. Viljareal jednostavno mora to da iskoristi prvenstveno zbog trenera kome ta funkcija visi u vazduhu, a mislimo da će konačno i oni uspeti da prorade iako se ne sastaju sa velikim favoritom.\n1&D2+ @1,40 (pobeda domaćina uz bar 2 gola na utakmici)\nPrethodni tekstDa li će gosti obeležiti start sezone u Kuvajtu?!\nSledeći tekstLiga Evrope: Najave utakmica 1. kola u grupi D (četvrtak)


Vesti, 27.01.2011, 01:39 AM\nIstraživači Kaspersky Lab-a otkrili su lažni antivirusni program povezan sa reklamama na ICQ, chat klijentu koji je posebno popularan među internet korisnicima u Rusiji i istočnoj Evropi.\nReklama koja se pojavljuje u prozoru ICQ-a pripada kompaniji Charlotte Russe koja prodaje žensku odeću a klik na oglas vodi ka veb-sajtu kompanije, kaže Roel Šuvenberg, istraživač u kompaniji Kaspersky.\nU trenutku pojavljivanja ove reklame pojavljuje se još jedan pop-up prozor koji je navodni antivirusni program pod nazivom “Antivirus8” koji obaveštava korisnika o sumnjivoj aktivnosti otkrivenoj na sistemu njegovog računara zbog čega se korisnik ohrabruje da preuzme program, koji naravno nije legitimni antivirusni softver.\nOvaj napad zanimljiv je iz više razloga. Najpre, lažni antivirusni program (scareware) pojavljuje se bez ikakvog učešća i aktivnosti korisnika koje u normalnim okolonostima predstavljaju okidač za pojavljivanje takvih pop-up prozora, kao što je na primer, klik na maliciozni link u rezultatima pretrage. Takođe, čini se da napad ne uključuje exploit, već da je reč o tehnici društvenog inžinjeringa pri kojoj se korisnik namamljuje da preuzme navodnu zaštitu od kompjuterskih virusa koja je potpuno bespotrebna u ovom slučaju.\nPored svega ovoga, slika u oglasu je povezana sa reklamom za lažni antivirus koja se hostuje na serveru koji nije povezan sa kompanijom Charlotte Russe.\nPrema Šuvenbergu, to znači da su napadači nastojali da sve izgleda kao prodavnica kako bi dobili odobrenje sa strane servera za pokretanje reklama. Čini se da su se napadači veoma trudili da sve izgleda legitimno.\nU Kaspersky Lab veruju da iza napada stoje dve bande - jedna iza lažnog antivirusa a druga iza distribucije malicioznog programa putem ICQ-a.\nKaspersky Lab je prijavio problem yieldmanageru (otvorena platforma za distribuciju oglasa) koji je u vlasništvu kompanije Yahoo. Right Media koji je distributer oglasa u ovom slučaju još uvek nije odgovorio.


Predsednik Srbije Aleksandar Vučić najavio je pre nekoliko dana da želi "bolju Skupštinu", manje rasprava o zakonima po hitnom postupku i više vremena za pojedine rasprave, a predsednica srpskog parlamenta Maja Gojković ga je ekspresno poslušala i pripremila paket od pet mera.\n- Ne postoji ta mera u paketu Maje Gojković, a da ta prva ili nulta mera ne bude smena te iste Maje Gojković. Gojković kao generator političkog, pa i ljudskog nasilja nad poslanicima opozicije i svima koji drugačije misle ne može biti garant pospešivanja ljudskih odnosa niti bilo čega što bi se zvalo demokratija u Srbiji. Zbog toga prva mera mora da bude ostavka Maje Gojković i tek onda možemo eventualno da razmatramo da li je vladajuća koalicija spremna da se suoči sa mizerijom u koju su doveli najviši zakonodavni dom - kaže Marinika Tepić.\nSanda Rašković Ivić iz Narodne stranke navodi da "ne vide iskrenu želju da se bilo šta ovde popravi, iako je donesen paket mera" i dodaje da "svu krivicu tovare na opozicione poslanike, a ništa na svoje ponašanje".\nObradović: Gde su garancije?\n- Izveštajem EK i analizom Stručnog tima protesta "1 od 5 miliona" potvrđeno je ono na šta opozicija ukazuje godinama unazad i ovaj paket mera je odgovor na to. Mi nemamo garancije da će se promeniti stanje u Parlamentu, a da verujemo na reč Gojkovićevoj, to bi stvarno bilo naivno - kaže za "Blic" Boško Obradović, lider Dveri.


Izgradnja centra Verokio krajem 2020. | Dunav Televizija\nNaslovna Vesti Društvo Izgradnja centra Verokio krajem 2020.\nBEOGRAD: Izgradnja centra ”Verokio” u kome će se izvoditi najsavremeniji eksperimenti u oblasti fizike i visoke tehnologije u saradnji s CERN-om, počeće krajem 2020.godine, a završetak objekta u okviru Instituta za fiziku u Zemunu očekuje se za dve godine, kaže direktor Instituta Aleksandar Bogojević.\nOn ističe da je reč o jednom od prioritetnih projekata Vlade Srbije u oblasti inovacija u čiju gradnju će biti uloženo pet miliona evra.\nIdeju za izgradnju ”Verokia”, koji bi okupljao naučnike iz celog sveta, podržali su Evropska organizacija za nuklearna istraživanja (CERN), Mreža nacionalnih instituta Italije (INFN) i najveće naučno postrojenje u Nemačkoj (DESY).\nIzgradnja tog centra, kao malog dela CERN-a, idealan je način da jedna mala zemlja uskoči i da se takmiči u prvoj ligi u nauci, kaže Bogojević o izgradnji objekta nazvanog po firentinskom renesansnom slikaru Andreu del Verokiu, čiji su učenici bili Leonardo da Vinči, Mikelanđelo Buonaroti…\nJedna od dve zgrade, ukupne površine oko 4.000 kvadratnih metara, koje će biti izgrađene u dvorištu Instituta, biće namenjena za rad oko 50 najboljih studenata završnih godina i postdiplomaca različitih profila – inženjera, fizičara, biologa, dizajnera – okupljenih oko određenih projekata.\nZamisao je, kaže Bogojević, da ”Verokio” bude inkubator razvoja ”škole budućnosti” i koncepta kvalitetnog obrazovanja za 21. vek.\nNaš obrazovni sistem je pravljen za 19.vek i industrijsko doba. Međutim, mladi danas treba da imaju mnogo šire obrazovanje, da budu fleksibliniji, celog života uče i nauče da cene različite kreativnosti, a to će pružiti naš centar, ističe Bogojević.\nPodseća da se u zemunskom Institutu nalazi najveći superračunarski centar u regionu i dodaje da će ”Verokio” podstaći i razvoj visoko tehnološkog sektora u Srbiji.\nPoslednjih godina u našem IT sektoru je bilo neočekivanih prodora, a sada treba kreirati ambijent da i genetičari i istraživači iz drugih oblasti dolaze u Srbiju i osmišljavaju rešenja ne samo za naše tržište, već i za tržišta SAD-a, Švajcarske…, navodi Bogojević.\nIstraživači s Instituta za fiziku godinama sarađuju s CERN-om, ali je, prema rečima Bogojevića, saradnja s tom naučnom institucijom podignuta na viši nivo kada je Srbija pre pet godina postala pridružena članica, a od ove godine i punopravna članica CERN-a.\nSrpski fizičari angažovani su u tri velika projekta u CERN-u, u kolaboracijama ATLAS i CMS, dve najveće međunarodne istraživačke grupe koje koriste CERN-ov akcelerator Veliki sudarač hadrona (LHC), kao i u projektu Grid vezanim za superračunarstvo.\nNaši istraživači učestvuju u projektima vezanim za akceleratore, koji otkrivaju čestice manje od atoma, služe da se proveravaju postojeći i otkrivaju novi zakoni fizike, ali i primenjuju u lečenju bolesti, posebno tumora, kao i u arheologiji.\nČlanstvo u toj organizaciji je važno za razvoj inovacionih delatnosti i novih tehnologija koje mogu da se komercijalizuju i razvijaju nove privrede.\nU CERN-u je mnogo zaštićenih patenata koje članice mogu da besplatno koriste, kao i njihovu opremu, a naš Institit to radi već nekoliko godina, kaže Bogojević.\nČlan Komisije za saradnju s CERN-om Aleksandar Belić, koji je sa istraživačima Instituta angažovan na CERN-ovoj računarskoj mreži Grid, ocenjuje da je ponovno učlanjenje Srbije u tu međunarodnu organizaciju jedan od najznačajnijih događaja za našu zemlju u 2019. godini i da donosi brojne benefite za našu naučno-istraživačku zajednicu.\nDodaje da istraživači koji se bave fizikom visokih energija i elementarnih čestica imaju priliku da se lakše uključuju eksperimente CERN-a i da se njihov rad bolje vrednuje.\nKako kaže, članstvo u CERN-u donosi i nove linije finansiranja istraživanja i otvara mogućnosti za saradnju u oblasti akceleratorske, mikrotalasne i drugih tehnologija, kao i tehničarima i inženjerima.\nOd članstva u CERN-u i obrazovanje će imati benefita jer kroz tu instituciju prolazi mnogo nastavnika i profesora fizike. Koristi će imati i industrija, jer CERN na međunarodnim tenderima nabavlja sve što se koristi u istraživanjima, od superprovodnih supermagneta do sapuna.\nSrbija kao zemlja članica sada ima pravo da učestvuje po jednakim uslovima na tim tenderima. To ima trenutni ekonomski efekat, ali se na taj način unapređuje i sam brend jer je saradnja s CERN-om značajna referenca u visokim tehnologijama, objašnjava Belić.\nPrethodni tekstIzgradnja objekta „Kamenica 3“ treba da počne ove godine\nSledeći tekstStudentima FTN-a drugo mesto za projekat prevencije poplava\n”Dečija nedelja” od 4. do 10. oktobra u Novom Sadu


Being cool for dummies: Sveži saveti – MISSION: OXYGEN\nTreći, a ujedno i poslednji u nizu letnje serije razgovora o prevenciji pušenja „Da li se čujemo?” bio je malo drugačiji od ostalih – kako u pogledu gostiju, tako i tema koje smo pokrenuli. Ovoga puta naši sagovornici bili su Anna Lazarević i Andrija Jović, mlade YouTube zvezde i influenseri koji svojim stavovima utiču na veliki broj mladih. Sa njima smo pričali o tome šta to znači „biti kul”, a koja ponašanja to nikako nisu?\nAnna i Andrija Jo su pesmom „Kiseonik” pomogli u misiji osvešćivanja o problemu loših navika i pojave pušenja kod mladih. Pesma je na dan premijere dostigla 10. mesto u trendingu na Youtube-u, gde se držala više od nedelju dana, dok sada broji blizu milion pregleda. Ono što je bilo posebno zanimljivo jeste da su njihovi vršnjaci i gledaoci pesmu shvatili na različite načine. Kako je među mladima tema veze uvek aktuelna, mnogi su pomislili da je u pitanju ljubavna pesma između ova dva mlada influensera, ali ipak je velika većina u komentarima jasno iskazivala svoje neodobravanje upotrebe duvanskih proizvoda i time pokazala da razume suštinu poruke koju ova pesma šalje. Važna stvar koju smo postigli jeste da je „Kiseonik” za sobom uspeo da podigne konstruktivnu prašinu.\nAnna Lazarević je bivša fudbalerka, sada jutjuberka sa velikim aspiracijama da se ostvari u muzici, a Andrija Jo je prvi takmičar za pesmu Evrovizije koji se na ovom takmičenju istakao kao influenser i time razbio predrasude o ovom, ne tako novom zanimanju. Njih dvoje su sada u godinama koje karakterišu velike prekretnice, a sa nama su podelili da je vrlo neizvesno čime će se baviti u budućnosti, kao i šta imaju da kažu na teme: uspeh u doba razvoja i „coolness” u eri kada su svi „jednaki”.\nBeing cool for dummies\nZavršavamo letnje izdanje razgovora o prevenciji pušenja "Da li se čujemo?"Kako među decom i mladima promovisati zdrave stilove života kao kul ponašanja pitamo Anu Lazarević i Andriju Jovića, mlade YouTube zvezde i influensere.Online razgovore organizuje Propulsion uz podršku AstraZeneca.\nPosted by MISSION: OXYGEN on Monday, August 31, 2020\n„Iskrenost i motivacija su moj zaštitni znak. Osećaju fanovi ko priča istinu, a ko ne”, navela je Ana, objašnjavajući da pratioci vrlo dobro znaju koga žele da prate, jer pre toga donose odluku zasnovanu na znanju o tome šta određen influenser promoviše. Svaki influenser deli određen sistem vrednosti sa publikom, pa Ana smatra da nju prate i oni koji su zaljubljenici u fudbal, ali i njena ostala interesovanja, kao što su moda i muzika. Prikazivanje prave slike sebe i izbegavanje projektovanja lažne slike drugima, za Andriju je ključan faktor stabilog uspeha u poslu jutjubera. Oboje su se složili sa tim da ljudi tako mogu da se identifikuju i povežu sa nečijim postupcima i životom, a naročito ako infulensere ne gledaju kao ljude koji su „iznad njih”. Tada možemo biti uvereni da je atmosfera na internetu zdrava – kako za one koji kreiraju, tako i za one koji konzumiraju sadržaj.\nKada smo ih upitali koje stvari su uvek kul i nikada ne izlaze iz mode, Andrija i Ana istakli su sport, zdrava interesovanja i prizemnost. Kada je reč o uspehu, došli su do zaključka da je to relativna kategorija, a trajanje se istaklo kao posebno zanimljiva varijabla, jer su se oboje složili da je svima uspeh pod znakom pitanja i radije ga nazivaju radom na sebi, jer je za njega konstantan rad neophodan. Takođe, nošenje sa usponima i padovima je važan deo puta: „Nema uspeha bez grešaka”, naveo je Andrija.\nU razgovor se, u jednom trenutku, spontano uključila majka Ane Lazarević, sa željom da podeli svoju priči o pušenju. Kao pušač, istakla je kako je veoma svesna štetnih faktora te loše navike, kao i želju da ostavi cigarete. Kada smo je upitali zašto uopšte konzumira cigarete ni sama nije mogla da verbalizuje razlog i složila se da je u pitanju „glupi hobi” koji nikome ne preporučuje.\nNa pitanje koliko javnost i manjak privatnosti utiču na njihov život, Ana isprva navela da ju je to naučilo da određene stavove drži za sebe, kako se ne bi bespotrebno izlagala kritici. „Ljubavnom životu nije mesto na društvenim mrežama, ali ne glumim da sam nešto što nisam”, istakla je. Andrija je rekao da svojim fanovima svesno ne prikazuje momente kada izlazi u klubove, jer smatra da mlađi pratioci ne bi trebalo da se ugledaju na to dok ne napune 18 godina. Sveukupan zaključak je da se određene stvari „ne predstavljaju” ne zato što su loše, već su ili deo privatnosti ili aktivnosti koje nisu u skladu sa uzastom njihovih pratilaca. Oboje smatraju da plasiranje sadržaja uvek mora biti promišljeno i ono što razlikuje njihovu autentičnost od „foliranja” jeste to da ni jedno ni drugo nikada ne govore ono što zaista ne praktikuju, a njihov izbor je da ne propagiraju navike koje se u određenom kontekstu mogu smatrati negativnim.\nZapitali smo se i koliko influenseri danas imaju uticaja da spreče loše navike u svojoj vršnjačkoj grupi. Kada je pušenje u pitanju, oboje su rekli da imaju drugare koji konzumiraju cigarete i da ih oni često ohrabruju da sa tim prestanu. Ana je istakla da je ljuti kada neko od njenih bliskih prijatelja zapali cigaretu, jer zna da time štete i sebi i drugima. Kada je u pitanju prikazivanje različitih ponašanja na Instagramu, Andrija navodi da, ukoliko se nađe u društvu pušača, mnogo pazi da tako nešto ne završi na društvenim mrežama, jer ne želi da bude asocirano sa njegovim ličnim izborima.\nNaši sagovrnici su podelili i par saveta svima koji bi se potencijalno bavili snimanjem. Andrija je pričao o važnosti prakse i vremena koje posvećujemo tim aktivnostima, jer samo tako vremenom postajemo sve bolji i bolji. „Možda ja koji svakodnevno ovo radim to radim gore od nekoga ko za to ima talenat i prvi put uzima kameru u ruke. Sa druge strane, vežbom možemo mnogo da postignemo”. Faktor koji dosta otežava potpunu iskrenost prema publici je to što nikada ne znamo sa kim pričamo, pa deljenje emocija nije uvek najbolja ideja, jer, iako su „Youtube drame” nešto na čemu se stiče instant slava, za dugoročan uspeh na mrežama važni su kreativnost i iskrenost.\nRazgovor smo završili pitanjem kakva ponašanja nikada neće biti kul? Osim pušenja i izlaganja porocima, vršnjačko nasilje najviše dotiče naše sagovornike. Ana je na tu temu snimila pesmu koja je dostigla milionsku gledanost, dok je Andrija istakao podršku među samim influenserima kao važnu. Vrednosti solidarnosti i saradnje smatra najvažnijim. Iako je po Aninom mišljenju škola veoma važna za formiranje ličnosti svakog pojedinca, oboje su se složili da faktor vršnjačke grupe nije nimalo zanemarljiv i da je upravo zato važno paziti sa kime se družimo i koje vrednosti negujemo u svojoj ekipi.\nReč mladih sa kojima smo ovoga puta razgovarali među njihovom vršnjačkom grupom vredi mnogo i upravo zato se radujemo što su Ana i Andrija ambasadori vrednosti koje MISIJA:KISEONIK promoviše, kao dobar primer toga da kreativnost pobeđuje svaku nezdravu naviku, ali i uspešno sprečava hejt.\nCilj letnje serije razgovora o prevenciji pušenja „Da li se čujemo?” bio je da i u periodu odmora nastavimo da vodimo važne dijaloge i promovišemo zdravlje.\nProgram sprovodi Propulsion, uz podršku kompanije AstraZeneca.\nViše o pokretu: https://www.missionoxygen.com/o-programu/.


Bajaga i Eyot – Zvuci leta u Srbiji – Nadlanu.com\nBajaga i Eyot – Zvuci leta u Srbiji\nObjavljeno 3. juna 2011. / 22:49:11\nTuristička organizacija Srbije je ove godine rešila da u punoj meri iskoristi ono što sa sobom nose četiri značajna muzička festivala u Srbiji – Exit, Beer Fest, sabor trubača u Guči i Nišvil.\nOvi događaji su promovisani kao svojevrstan mamac i Meka za mlade ljude iz raznih krajeva sveta što je, kako kažu, „okidač“ za, generalno, masovniju posetu Srbiji kad su u pitanju turisti raznih generacija. Ujedno, pokrenuta je, po drugi put, kampanja „Moja zemlja, moje putovanje“, a promotivni spotovi će se tokom leta prikazivati čak i u Londonu. Cilj svega ovoga je da se Srbija što lepše predstavi, kako se sada popularno kaže, kao „brend“ u svetu ali i da naši ljudi koji malo znaju o Srbiji, a taj broj nažalost nije zanemarljiv, bolje upoznaju lepote domovine.\nKao početak svega toga, organizovan je koncert na kome je po jedan učesnik predstavio svaki od ova četiri festivala, a s obzirom da su mladi osnova cele priče, logično je da je kao mesto održavanja izabran Studentski grad u kome živi oko 5.000 akademaca.\nMračilo se tokom dana u petak, međutim, u popodnevnim satima je postalo jasno da će se nebo smilovati i koncert bez problema održati. Plato ispred Studentskog grada je uvek bio zahvalno mesto za žive svirke – kada se okupi razdragana studentarija, pogotovo petkom i subotom uveče, utisak je kao da ste dobili „Beer fest“ u zipovanoj verziji. Zabava je ovoga puta krenula još sa suncem, u ime „egzitaša“ je nastupio DJ Srđan. Studenti i prolaznici su se u sve većem broju okupljali dok je „Eyot“ predstavljao „Nišvil“, međutim, ovaj džez-rok bend je imao tu „nesreću“ da svira baš dok se lomio polufinalni meč Rolan Garosa Đoković – Federer koji je prenošen na velikom platnu. Nišlije koje su nedavno nastupile na festivalu dokumentarnog filma u Minhenu morale su, ni krive ni dužne, da odslušaju i zvižduke u momentima kad je „livestream“ zakazivao.\nSve je to ispratio veliki ljubitelj sporta Momčilo Bajagić Bajaga i tek kad su svi konstatovali da je morao jednom i Novakovoj seriji da dođe kraj stupio je na binu sa svojim Instruktorima u ime „Beer Festa“. Bend koji je prošle godine debitovao na ovom festivalu ponovio je standardan program, od „Grada“ za početak do „Samo nam je ljubav potrebna“ za kraj 75-minutne svirke. Studenti koji nisu posećivali njihove nastupe u poslednje vreme dobro su se zabavili, ostali se nisu ni nadali preterano da će baš ovo veče doneti, posle toliko godina, neke novine.\nTrubači Dejana Petrovića su, kao predstavnici Guče, stigli baš kad im je vreme, iza 23 sata a kad se podvuče crta, može se reći da su „Zvuci leta u Srbiji“ predstavljeni na intresantan način. Ostaje da se vidi da li su prisutni, pre svega studenti, ovo shvatili samo kao jedno lepo muzičko veče i izlazak ili ih je, kako su priželjkivali u Turističkoj organizaciji Srbije, predstavljanje četiri festivala povuklo na malo dublje razmišljanje i podstaklo želju za putovanjem i boljim upoznavanjem naše zemlje.\nbajaga i instruktorieyotstudentski grad\nNovak Đoković poražen u polufinalu Rolan Garosa\nDruga pobeda odbojkašica u Španiji\nBajaga rasprodaje Zagreb!


Putin i Vučić u Kremlju: Razrađujemo učešće Srbije u Turskom toku - Sputnjik Srbija\n15:16 26 Februar 2021\n© Sputnik / Maksim Blinov © Sputnik / Alekseй Družinin © REUTERS / Sergei Karpukhin\n17:30 19.12.2017 (osveženo 20:38 19.12.2017) Preuzmite kraći link\nU Srbiji će biti lansirani novi projekti u oblasti energetike, a razmatra se učešće Srbije u Turskom toku, rekao je predsednik Rusije Vladimir Putina na zajedničkoj konferenciji za novinare sa predsednikom Srbije Aleksandrom Vučićem.\nPredsednici Rusije i Srbije, Vladimir Putin i Aleksandar Vučić sastali su se danas u Kremlju. Posle sastanka potpisano je nekoliko međudržavnih sporazuma, nakon čega je počela zajednička konferencija za medije.\nPredsednik Putin rekao je na zajedničkoj konferenciji za predsednikom Vučićem da će biti lansirani novi projekti u oblasti energetike, kao i da se razrađuje učešće Srbije u Turskom toku.\n„Srbija može da postane važna tranzitna zemlja za ruski gas i razrađuje se mogućnost učešća Srbije u Turskom toku", rekao je Putin.\nPredsednik Putin rekao je da je Rusija zainteresovana za stabilizaciju odnosa na Balkanu.\nRazmena poklona: Putinu ćilim, Vučiću ikona Svetog Save (foto)\n"Nastavićemo da pružamo podršku Srbiji i njenoj teritorijalnoj celovitosti", poručio je ruski predsednik i dodao da će Rusija podržati bilo kakvo zajedničko rešenje Beograda i Prištine o Kosovu.\n"Podržaćemo svako obostrano prihvatljivo rešenje koje postignu Beograd i Priština", rekao je Putin.\nOn je naglasio da situacija na Kosovu treba da bude rešena političkim putem na osnovu dijaloga strana, a u skladu sa Rezolucijom 1244 Saveta bezbednosti UN.\nObraćajući se na ruskom, predsednik Vučić se zahvalio Rusiji i predsedniku Putinu na podršci Srbiji.\n"Srbija visoko ceni ruku prijateljstva koju nam je Putin pružio, želim mu uspeh da bi nastavio da sprovodi politiku jačanja veza među našim zemljama", rekao je Vučić.\nSrbija je, dodao je predsednik SRbije, na evropskom putu, ali je vojno neutralna i ne namerava da ulazi u vojne saveze. On je još jednom ponovio da Srbija nikada neće uvesti sankcije Rusiji.\nPredsednik Srbije je rekao da je Srbija posebno zahvalna Rusiji i Putinu na tri stvari.\nPutin: Srbija može da postane važna karika u tranzitu gasa\n"Prvo, što je Rusija u julu 2015. uložila veto u SB UN na predlog rezolucije o Srebrenici zbog čega Srbi nemaju žig genocidne nacije na čelu. Drugo, što samo zbog podrške Rusije Srbija ima mogućnost da se bori za Kosovo i Metohiju politikom mira, a treće zato što je Srbija dobila podršku da kao vojno neutralna zemlja, koja ne želi u bilo koji savez uključujući NATO, obnovi avijaciju i očuva neutralnost", rekao je Vučić.\nPredsednik Vučić je rekao i da će Srbija na najvišem nivou uzeti učešća u obeležavanju 75. godina od Staljingradske bitke sledeće godine, kao i da je pozvao predsednika Putina u Beograd na otvaranje mozaika u Hramu Svetog Save.\nJedna od glavnih tema razgovora dvojice predsednika bila je jačanje saradnje u trgovinsko-ekonomskoj sferi, energetika, saobraćaj, ali i situacija na Balkanu.\nSa srpske strane na sastanku su učestvovali predsednik Aleksandar Vučić i ministri Ivica Dačić, Aleksandar Antić, Aleksandar Vulin i savetnik predsednika Srbije Dragutin Matanović. Sa ruske strane, pored predsednik Rusije Vladimira Putina, sastanku prisustvuju i šef ruske diplomatije Sergej Lavrov, vicperemijer Dmitrij Rogozin, pomoćnik predsednika Rusije Jurij Ušakov i Aleksandar Babakov, specijalni predstavnik predsednika Rusije za saradnju sa sunarodnicima u inostranstvu i zamenik predsednika spoljnopolitičkog odobra Saveta Federacije.\n„Sledeće godine je 75 godina od Staljingradske bitke i Srbija će na najvišem nivou uzeti učešća u njenom obeležavanju.“\nVučić je podsetio i da se Srbija uvek ponosila antifašističkom tradicijom.\n„Razgovarali smo o svim važnim pitanjima, gotovo pola vlade Srbije.“\nVučić je predsedniku Putinu čestitao praznik Službe bezbednosti Rusije.\n„Znam koliko je to važno za predsednika Rusije“, dodao je srpski predsednik.\n„Danas je slava najvećeg broja Srba i moja slava“, rekao je Vučić. On je na kraju ocenio da su razgovori bili odlični.\n„Politika koju sprovodi rukovodstvo Srbije je suverena, nezavisna i odgovorna“, rekao je Vučić i čestitao ruskom narodu predstojeće praznike.\n„Predsednik Putin i ja imali smo sastanak u užem sastavu i u četiri oka, razgovarali smo o svim oblastima, razgovori su bili konstruktivni“, rekao je Vučić nastavljajući na srpskom.\n© AFP 2021 / Yuri KOCHETKOV / POOL / AF\nMi smo jedan od retkih naroda koji se pravedno odnosi prema našim ruskim prijateljima, naglasio je Vučić i dodao da ponosni srpski narod nikada neće uvesti sankcije Rusiji.\n„Srbija koristi sve više gasa“, rekao je Vučić, govoreći o ekonomskoj saradnji. „U ovoj godini promet roba je bio veći, ali i ja i predsednik Putin smatramo da postoji mogućnost daljeg povećanja. Još postoji mnogo mogućnosti da se poveća razmena obima.“\n„Razgovarali smo i o vojno-tehničkoj saradnji, Srbija je zainteresovana za helikoptere i nadamo se da će o tome biti dogovora.“\nSrbija je na evropskom putu, ali je vojno neutralna i ne namerava da ulazi u vojne saveze, ponovio je Vučić.\nSpektakl u Moskvi: Hor „Aleksandrov“ peva omiljenu pesmu srpskog predsednika\nSlavni ruski vojni ansambl „Aleksandrov“ priredio je spektakularan doček predsedniku Srbije Aleksandru Vučiću u Moskvi.\n„Srbija će uvek biti zahvalna predsedniku Putinu za mnogo stvari koje su nam bile važne, a naglasio bih momenat kada je Rusija stavila veto na rezoluciju u SB UN i tako sprečila da najstradalniji srpski narod dobije žig genocidnog.\nZahvaljujući podršci Rusije i naporima Vladimira Vladimiroviča Srbija i dalje ima mogućnost da se bori za Kosovo i Metohiju i sprovodi odgovornu politiku“, dodao je srpski predsednik.\nPredsednik Srbije zahvalio je Putinu na toplom prijemu.\n„U ime Republike Srbije hteo bih da izrazim posebnu zahvalnost na podršci Rusije na očuvanju teritorijalnog integriteta Srbije. Rusija je oduvek bila prijatelj Srbije“, istakao je srpski predsednik.\n„Srbija se nikada nije mešala, niti će se mešati u unutrašnje poslove Ruske Federacije“, dodao je Vučić. „Srbija visoko ceni ruku prijateljstva koju nam je pružio predsednik Putin i mi mu želimo uspeh na predstojećim izborima“, naglasio je Vučić.\nVučić se obratio na ruskom.\nRusija je zainteresovana za stabilizaciju na Balkanu, istakao je Putin.\n„Rusija će nastaviti da pruža podršku Srbiji kad je reč o Kosovu, u skladu sa rezolucijom Saveta bezbednosti 1244. Rusija će podržati bilo kakvo zajedničko rešenje Srbije i Prištine o Kosovu. Uveren sam da će danas postignuti dogovori poslužiti daljem razvoju naših odnosa“, zaključio je Putin.\n„Posebnu pažnju posvetili smo pitanjima humanitarno-kulturne saradnje“, rekao je Putin i podsetio na rad na mozaicima u Hramu Svetog Save i nastup Ansambla Aleksandrov u Beogradu.\nOn je dodao da je u Srbiji sve veće interesovanje za učenje ruskog jezika.\nSrbija može da postane važna tranzitna zemlja za ruski gas pridružujući se projektu izgradnje gasovoda „Turski tok“, izjavio je predsednik Rusije Vladimir Putin.\nRuski predsednik naveo je kao primer saradnje Ruske železnice. Takođe je rekao da Rusija želi da produbi saradnju u sferi bankarstva, a vode se i ekspertske konsultacije o slobodnim trgovinskim zonama.\nNaše kompanije su spremne da se uključe u obnovu drugih energetskih postrojenja u Srbiji.\n„Razmena je ove godine porasla na milijardu i po dolara“, rekao je Putin.\n„Računamo na nove projekte u saradnji, prioritetna oblast je energetika“, rekao Putin.\n„Ove godine za četvrtinu se povećala potrošnja gasa“, precizirao je ruski predsednik. „Razrađuju se nove maršrute dostavljanja gasa“, dodao je Putin.\n„Srbija može da postane važna tranzitna zemlja za ruski gas i razrađuje se mogućnost učešća Srbije u projektu ’Turski tok‘.“\nNaše zemlje će u februaru obeležiti 180. godišnjicu uspostavljanja odnosa, podsetio je Putin.\nPutin: Razmenili smo mišljenja o međunarodnim problemima\n„Razgovori bili sadržajni“, ocenio predsednik Putin. „Ovo je prvi sastanak posle dolaska Aleksandra Vučića na mesto predsednika Srbije“, dodao je Putin.\nAneks ugovora o isporuci gasa Srbiji potpisali Dušan Bajatović i Aleksej Miler.\nMinistri rada Maksim Topiljin i Zoran Đorđević potpisali su dogovore o socijalnom osiguranju, a ruski ministar za ekonomski razvoj Maksim Oreškin i ministar ekonomije Srbije Goran Knežević potpisali su zajedničku deklaraciju o saradnji u oblasti ekonomske modernizacije.\nOsim toga, strane su usvojile memorandum o saradnji u oblasti turizma, uprava Kurske oblasti dogovorila se o ostvarivanju međunarodnih i spoljno-ekonomskih veza u trgovinskoj i ekonomskoj saradnji.\nU toku potpisivanje međudržavnih sporazuma\n© Foto : Kabinet predsednika Srbije\nPredsednik Srbije zahvalio je Putinu na podršci koju pruža Srbiji po pitanju očuvanja teritorijalne celovitosti i integriteta Srbije. „Zahvalan sam na svemu što ste učinili — Srbi cene i uvek će biti zahvalni za podršku i pomoć koju nam pružate“, rekao Vučić.\nPutin je konstatovao da se odnosi razvijaju, posebno u oblasti privrede, i da rastu robna razmena i direktna ruska ulaganja. „Imamo o čemu da razgovaramo i drago mi je što ste tu“, reči su dobrodošlice ruskog predsednika srpskom predsedniku.\nVučić i Putin na početku sastanka su iskazali zadovoljstvo ekonomskom i svakom drugom saradnjom i najavili su da će imati puno tema za razgovor tokom dvoipočasovnog sastanka.\nU toku je sastanak predsednika Rusije i Srbije, Vladimira Putina i Aleksandra Vučića u Kremlju. Nakon sastanka očekuje se zajednička konferencija za medije.\nkonferencija za medije, Vladimir Putin, Aleksandar Vučić, Srbija


Američki predsednik danas i sutra u Škotskoj\nBeta 14. jula 2018. 07:50\nTramp je po dolasku u Veliku Britaniju u četvrtak uveče izjavio za tabloid San da će plan vlasti Londona da zadrže uske veze sa EU posle Bregzita verovatno „ubiti“ dogovor o trgovinskim vezama s Vašingtonom.\nAmerički predsednik je potom zauzeo blaži stav na sastanku s premijerkom Mej navodeći da je spreman za postizanje „odličnog“ dogovora o slobodnoj trgovini s Londonom.\nTereza Mej je rekla da takodje želi „ambiciozni“ sporazum nakon zvaničnog napuštanja britanskog članstva u EU krajem marta 2019. godine.\nTramp je izrazio žaljenje što je list San drugačije preneo njegovu izjavu. „Rekao veoma fine stvari o njoj (Terezi Mej) a to nisu stavili kao naslov“, rekao je Tramp koji je potom hvalio britansku premijersku politički oslabljenu posle ostavke dvojice ministara.\nAmerički predsednik je posle sastanka s premijerkom primljen u palati Vindzor kod kraljice Elizabete Drugu za koju je rekao da je „vrlo dobar pregovarač, veoma tvrda i veoma inteligenta“.\nŠkotska vlada je tada ukinula Trampov status poslovnog ambasadora njene „GlobalScot“ mreže, a škotski univerzitet Robert Gordon je povukao njegov počasni doktorat. Trampova majka inače je rodjena u Škotskoj gde on poseduje dva terena za golf.


Tadić bio frustriran zbog Holandije i uloge DŠ-a – Nadlanu.com\nTadić bio frustriran zbog Holandije i uloge DŠ-a\nBEOGRAD, 10. decembra 2010. (Beta) – Predsednik Srbije Boris Tadić je prošle godine bio frustriran stavom Holandije da blokira evropski put Srbije kao i ulogom Demokratske stranke Srbije bivšeg premijera Vojislava Koštunice u skrivanju informacija o haškom beguncu Ratku Mladiću, objavljuje sajt Vikiliks.\nU depeši koja je 22. oktobra 2009. poslata iz Ambasade SAD u Beogradu, piše o poseti američkog ambasadora za ratne zločine Stivena Rapa i njegovim razgovorima sa srpskim zvaničnicima, uključujući i predsednika Tadića.\nTadić je na sastanku sa Rapom, 16. oktobra 2009, ocenio da Mladića kriju najverovatnije ljudi povezani sa organizovanim kriminalom, piše u toj depeši. Predsednik Srbije je izrazio frustriranost stavom Holandije da blokira put Srbije ka EU sve dok Ratko Mladić i Goran Hadžić ne budu uhapšeni i predati Hagu.\n„Ljudi počinju da me pitaju šta sam uradio po pitanju pristupanja EU i sve dok nas Holanđani blokiraju, oni daju municiju opoziciji odnosno Srpskoj naprednoj stranci“, rekao je Tadić.\nTadić je rekao i da je frustriran ulogom, kako piše u depeši, Demokratske stranke Srbije bivšeg premijera Vojislava Koštunica koju je imala u skrivanju informacija Mladiću od njega. „Mislim da su prekršili zakon i kada Mladić bude uhvaćen, to ćemo i dokazati“, rekao je Tadić i dodao da računa na pomoć SAD.\nRap je izrazio sumnju u promenu stava Holandije bez hapšenja Mladića i ohrabrio Tadića da poboljša raspoloženje u Srbiji prema haškom sudu.


Metnar: Ne potcjenjujemo aktivnosti Rusije | Aktuelno\nNaslovna REGION Metnar: Ne potcjenjujemo aktivnosti Rusije\nMetnar: Ne potcjenjujemo aktivnosti Rusije\nNedavno je kazao i da Rusija predstavlja jednu od pet najvećih prijetnji po NATO i bezbjednost\nJedna od primarnih prijetnji Evropi, prema zaključcima našeg dugoročnog plana odbrane, biće rizik od sukoba između Rusije i jedne od evropskih država, naravno samo pod pretpostavkom da dođe do bilo kakve otvorene agresije. Zato ne potcjenjujemo ruske aktivnosti, bilo da su one u domenu dezinformacija ili sajber napada, rekao je u intervjuu za Pobjedu češki ministar odbrane Lubomir Metnar.\nKaže da prostor za saradnju u oblasti odbrane između naših zemalja vidi u razvoju vojnih sposobnosti, na primjer u vojnoj geografiji, standardizaciji i organizaciji oružanih snaga.\n“Ne treba zaboraviti logistiku, niti veliki potencijal za saradnju naših vojnih policijskih snaga. Štaviše, ovaj spisak ne bi bio potpun bez pominjanja mogućnosti saradnje u oblasti vojne industrije. Češka vojna industrija nudi mnoge konkurentne i visokokvalitetne proizvode”, navodi Metnar.\nSvjesni su, ističe, sigurnosnih izazova i prijetnji s kojima se suočavaju zemlje u regionu, a mnoge pojave sa negativnim uticajem na bezbjednost spajaju se na Zapadnom Balkanu: migraciona kriza, lokalna nestabilnost i uticaj Rusije.\n“U posljednje vrijeme, u mješavinu su dodati i sajber prijetnje i kampanje dezinformacija. U skladu sa Strategijom Evropske unije za Zapadni Balkan, izdatom u februaru 2018. godine, mi podržavamo veću uključenost EU i njenih država članica u regionu u pogledu bezbjednosti, migracije i afirmacije evropske perspektive svih zemalja Zapadnog Balkana. Nadamo se da će Rumunija posvetiti jednaku pažnju Zapadnom Balkanu tokom svog trenutnog predsjedavanja EU, kao što su to radile Bugarska i Austrija. Poželjno je stalno pratiti stanje na Zapadnom Balkanu i dijeliti stečene informacije na način koji će nam pomoći da izbjegnemo iznenađenje u slučaju pogoršanja sigurnosne situacije u regionu ili ukoliko dođe do drugog vala migracije”, ocjenjuje češki ministar.\nPodsjeća da se Crna Gora pridružila NATO-u u junu 2017. godine, te da su se velike promjene u sigurnosnoj situaciji dešavale do 2014, kada je sigurnosna situacija bila manje-više stabilna, mada lošija nego ranije.\n“Osnovna bezbjednosna promjena koja se desila sredinom 2017. godine bila je raskid INF ugovora između Rusije i Sjedinjenih Država. Iako je to bio bilateralni sporazum, to je najviše pogodilo Evropu i prvenstveno je Evropa profitirala od sporazuma. Zato pretpostavljam da će u NATO biti detaljnih konsultacija. U kontekstu Balkana, s druge strane, vidim pozitivan razvoj koji je ilustrovan upravo pristupanjem Crne Gore NATO-u i pokretanju pregovora o pristupanju sa Sjevernom Makedonijom”, dodao je.\nNedavno je kazao i da Rusija predstavlja jednu od pet najvećih prijetnji po NATO i bezbjednost.\n“Mi ne potcjenjujemo ruske aktivnosti, bilo da su one u domenu dezinformacija ili sajber napad, ili čak njihove specifične korake, poput onih u Ukrajini. Jedna od primarnih prijetnji Evropi, prema zaključcima dugoročnog plana odbrane, biće rizik od sukoba između Rusije i jedne od evropskih država, naravno samo pod pretpostavkom ako dođe do bilo kakve otvorene agresije. Smatram da zavisnost pojedinih jedinica čeških oružanih snaga od vojne opreme sovjetskog i ruskog porijekla nije idealna, ali nije prijetnja. Modernizacija opreme, uglavnom kopnenih snaga, jedan je od mojih prioriteta kao ministra odbrane. Na primjer, najveći projekat naoružanja u istoriji čeških oružanih snaga je nabavka 210 borbenih vozila pješadije vrijednih oko dvije milijarde eura”, naglašava Metnar.\nOsvrnuo se i na stavove da bi proširenje EU na Zapadni Balkan moglo biti zaustavljeno, a da je širenje NATO-a u regionu neka vrsta kompenzacije.\n“EU i NATO su dvije nezavisne organizacije i jedna nije zamjena za drugu. Obje organizacije imaju kriterijume za članstvo postavljene na opštem nivou i od zemalja kandidata zavisi koliko će biti u stanju i koliko će biti voljni ispuniti takve kriterijume. Ipak, prirodno je da konsolidacija sigurnosti i samim tim pristupanje NATO -u prethodi drugim integracijskim aktivnostima, kao što je njihovo prisvtupanje EU. To je slučaj sa Češkom”, zaključio je Metnar.


Nuno Pinto Leite novi generalni direktor Pepsika u Srbiji\nTanjug 15. decembra 2020. 11:28\nBEOGRAD – Na čelo kompanije Pepsiko (PepsiCo) za južna tržišta Centralne Evrope i Baltičke zemlje došao je Nuno Pinto Leite, koji preuzima funkciju generalnog direktora u Srbiji.\nOva promena je rezultat nove organizacije i ambicioznih planova Pepsika za tržište Zapadnog Balkana i Baltika, navodi se u saopštenju kompanije.\nPinto Leite se pridružio kompaniji Pepsiko 2017. godine preuzevši rukovodeću poziciju u Velikoj Britaniji, a zatim se pridružio timu u Centralnoj Evropi za tržišta Litvanije, Letonije i Estonije, kao vodeći čovek jednog od najbrže rastućih biznisa u Evropi.\n„Tokom ovog izazovnog perioda prioriteti će nam biti razumevanje novih potreba potrošača, jačanje odnosa sa kupcima, ubrzavanje inovacija i ulaganja u najviše standarde kvaliteta u svakom segmentu poslovanja“„ izjavio je Pinto Leite.\nDodaje da na tržištima za koja je nadležan prepoznaje veliki potencijal za rast, a da . „Srbija predstavlja proizvodni hub jer pored tržišta bivše Jugoslavije, svojom ekspertizom podržava i tržišta Baltika i Centralne Evrope“.\nPinto Leite je dugogodišnje iskustvo sticao na menadžerskim pozicijama u multinacionalnim kompanijama L’Oreal, Bain&Kompani, Amazon UK. Po obrazovanju je pravnik, a poseduje i MBA diplomu Londonske Biznis Škole (LBS).


pink.rs | Drecun: Pobeda SL "snažan mehanizam" na srpskoj strani\nUbedljiva pobeda Srpske liste na izborima je izuzetno dobra vest i dobar rezultat, istakao je Drecun.\n-Srpski narod je shvatio svoju odgovornost za sopstveni opstanak na KiM i za događaje koji će uslediti nakon izbora, koji će odlučivati o konačnom statusu KiM - rekao je on za Tanjug.\nDrecun je naveo da se na izborima pokazalo da je srpski narod jedinstven i da se opredelio za ono što je njegova država, Srbija, govorila da treba da uradi. Pokazalo se, kaže, puno jedinstvio srpsko naroda, njegovih političkih predstavnika, Srpske liste i Beograda i to će u narednom periodu biti izuzetno snažan mehanizam na srpskoj strani.\n-Da omogući opstanak srpskom narodu na KiM, onemogući Prištinu, odnosno Albance, da jednostranim potezima rade na štetu srpskog naroda na KiM i da u pregovirma, za koje se veruje da će se dogoditi u narednom periodu, srpska strana bude jedinstvena, sa punim kapacitetom, da može da se izbori za rešenje koje neće predstavljati totalni gubiotak za nas, već će biti rezultat kompromisa - rekao je Drecun.\nKomentarišući rezultate albanskih stranaka, Drecun je rekao da se, prema istraživanjima, može reći da su očekivani. Za njega je evidentno da je Ramuš Haradinaj agresivnom, ekstremnom politikom, politikom netrpeljivosti prema srpskom narodu, zatim taksama, doživeo krah i potpuni poraz, te je, kaže, vreme da on ode sa političke šcene i da se nađe na optužnicama specijalnog tužilaštva.\nDrecun smatra i da Samoopredeljenje, koje je, prema prvim rezultatima izbora osvojilo najviše glasova, ne bi trebalo i da neće učestvovati u formiranju izvršne vlasti, jer se oni snažno protive nastavku razgovorima sa Beogradom, žele samo da razgovaraju sa predstavnicima Srba na KiM i zalažu se za "Veliku Albaniju". Ako bi oni bili u izvršnoj vlasti, onda tu ne bi bilo prostora ni za kakve dalje razgovore Beograda i Prištine, podvukao je Drecun.\n-Mislim da će međunarodni činilac uticati da Samoopredeljenje, ipak, ostane u opoziciji, a da, možda, novu izvršnu vlast formiraju oni koji su spremni za nastavak razgovora, poput DPK Hašima Tačija i Kadrija Veseljija i eventualno DSK, uz, naravno neminovno učešće Srpske liste, koja je sada apsolutni, jedini predstavnik srpskog nadoa na KiM, a samim tim i države Srbije - rekao je Drecun.


Stanivuković pozvao Radojičića da otvori novi most u Banjaluci!? - Vijesti Srpske – Najnovije vijesti iz Republike Srpske\nNaslovna Najnovije Stanivuković pozvao Radojičića da otvori novi most u Banjaluci!?\nStanivuković pozvao Radojičića da otvori novi most u Banjaluci!?\nGradonačelnik Banjaluke Draško Stanivuković pozvao je Igora Radojičića da zajedno otvore most u Srpskim Toplicama.\nPrema nezvaničnim informacijama, Stanivuković je htio da ovaj veliki projekat za grad zvanično otvori gradonačelnik za vrijeme čijeg mandata je počela izgradnja mosta i koji je iznio skoro do samog kraja.\nKako saznajemo, bivši gradonačelnik Radojičić nije u mogućnosti da dođe, a pored njega je na zvanično otvaranje mosta pozvan i predsjednika Skupštine grada, kao i odbornici koji su učestvovali u realizaciji ovog projekta.\nInače, novoizgrađeni most u Srpskim Toplicama dobio je upotrebnu dozvolu, a sutra će biti stavljen u funkciju.\nKako su potvrdili iz Odjeljenja za saobraćaj i puteve, izgradnja mosta u Srpskim Toplicama je okončana još 31. maja, nakon čega je pristupljeno aktivnostima koje prethode izdavanju upotrebne dozvole: testiranju mosta na opterećenje, pribavljanje neophodnih saglasnosti na izvedeno stanje, tehnički prijem, uknjižavanje instalacija u Republičkoj upravi za geodetsko-imovinsko pravne poslove.\n„Nakon svih navedenih aktivnosti, dokumentacija je predata u Ministarstvo za prostorno uređenje, građevinarstvo i ekologiju Republike Srpske, koje je danas i izdalo upotrebnu dozvolu“, naveli su iz Odjeljenja.\nInače, novi most u Srpskim Toplicama raspona je 62 metra i ukupne širine 11 metara – sa dvije kolovozne trake i dvostranim trotoarima.\nOmogućiće kvalitetniju vezu između istočnog i zapadnog tranzita, te rasteretiti ulaz u grad iz pravca kanjona Tijesno i Manjače.\nVrijednost investicije je oko 3.5 miliona KM, s tim da je ove godine izdvojeno dodatnih 300.000 KM kako bi se okončala gradnja mosta.


Prljava istina o Saudijcima: Cifre od kojih Americi ide „voda na usta“ - 20.10.2018, Sputnik Srbija\nNajveće svetske kompanije možda govore o distanciranju od Saudijske Arabije u vreme rastućeg gneva zbog ubistva Džamala Hašogija, ali istina je nešto složenija. 20.10.2018, Sputnik Srbija\n16:24 20.10.2018 (Osveženo: 17:23 20.10.2018)\n© AP Photo / Lefteris PitarakisKonzulat Saudijske Arabije u Istanbulu\nIako izvršni direktori objavljuju da se povlače sa velike investicione konferencije iduće nedelje u Rijadu, mnoge kompanije imaju suviše velike poslove sa Saudijcima, zbog čega je malo verovatno da će zbog jednog ubijenog novinara ohladiti te odnose ili zaobići buduće poslove s pustinjskom kraljevinom, piše „Njujork tajms“.\nList navodi da kompanije i dalje procenjuju situaciju, ali pošto se prema Saudijskoj Arabiji ne uvode nikakve sankcije, niti se očekuje značajna promena politike, biznismeni neće tek tako odustati od poslovanja s Rijadom, prenosi Tanjug.\n„Saudijska Arabija i dalje ima ogromno bogatstvo i moćan prestiž. Ona će i dalje biti ključan ekonomski igrač i ne može biti ignorisana“, ocenjuje Brus Ridel, bivši analitičar CIA.\nKompanije ne otkrivaju uvek koliko novca su zaradile na svojim vezama sa Saudijskom Arabijom. Ali, pregled saudijskih troškova koji odlaze na vojsku, infrastrukturu, proizvode naftne i hemijske industrije, čak i na zabavu, pokazuju da je Rijad kao klijent jednostavno suviše značajan da bi bio ignorisan.\n„Njujork tajms“ primećuje da američkim kompanijama, kao što su „Lokid Martin“, „Rejtion“ i „Boing“, a da ne govorimo o predsedniku Donaldu Trampu, ide „voda na usta“ zbog saudijskih najava kupovine oružja u vrednosti od 110 milijardi dolara. Samo u prošloj deceniji, Amerikanci su sklopili ugovore o izvozu oružja vredne 138,9 milijardi dolara. Evropske kompanije su tamo od 2001. do 2015. izvezle oružja u vrednosti 57 milijardi evra.\nA nije u pitanju samo oružje. Saudijska Arabije je potrošila prošle godine oko 20 milijardi dolara na američke proizvode, kao što su vozila „ford“ i putnički avioni „boing“. Od 2010. godine američke i evropske banke zaradile su od Saudijaca više od milijardu dolara samo na pružanju poslovnih saveta.\nPored toga, radi se o saudijskim ulaganjima u startap projekte i investicione fondove na Zapadu, koji se takođe izražavaju u milijardama, odnosno desetinama milijardi dolara.\nVeliki zalogaj biće i predviđeni izlazak na berzu saudijske naftne kompanije „Aramko“, koja tako namerava da prikupi 100 milijardi dolara. Isto važi i za najavljenu izgradnju novog modernog grada na zapadu zemlje, na šta će otići barem 500 milijardi dolara.\nNeke kompanija čak ni ne pokušavaju da se distanciraju od Saudijaca ni usred skandala sa ubistvom Hašogija. Britanska kompanija za naoružanje „BAE sistems“ najavila je da će poslati nekoliko izvršnih direktora na konferenciju u Rijadu.\nUgovor te kompanije o prodaji aviona „tajfun“ za pet milijardi funti postignut je zahvaljujući odnosima britanske kraljevine s pustinjskom kraljevinom, koji postaju sve značajniji kako se London priprema za napuštanje Evropske unije. Premijerka Tereza Mej, takođe, nastoji da privuče „Aramko“ da svojim akcijama trguje na Londonskoj berzi.\nSituacija je kritična i za Francusku, koja je Saudijskoj Arabiji prošle decenije prodala oružje u vrednosti od 11 milijardi evra, a očekuje još 14,7 milijardi. To ne obuhvata prošlogodišnji izvoz francuske robe od četiri milijarde evra i nedavne ugovore u oblasti naftne i hemijske industrije vredne 20 milijardi evra.\n„Njujork tajms“ podseća da je francuski predsednik Emanuel Makron u aprilu u Jelisejskoj palati srdačno dočekao saudijskog prestolonaslednika i da je tada formiran saudijsko-francuski poslovni savet, na čelu sa Muhamedom bin Ladenom, ocem Osame bin Ladena.\n„Ovo je veoma ozbiljna tema, gde ne možete da pobedite“, kaže Džo Keser, izvršni direktor nemačkog „Simensa“, koji još nije odlučio da li da ode u Rijad na konferenciju. Ta kompanija je prošle godina dobila narudžbinu od pet gasnih turbina od Saudijske Arabije.\n„Ako bismo izbegavali da komuniciramo sa zemljama gde ljudi nestaju, onda bi mi jedino preostalo da sedim kod kuće“, rekao je Keser.


Hapšenje u novom sadu: Zaplenjeno skoro kilogram i po marihuane i znatna količina novca - Povezane vesti - Naslovi.net\nHapšenje u novom sadu: Zaplenjeno skoro kilogram i po marihuane i znatna količina novca\nNovosadska policija uhapsila je G. V. (35) sa područja Apatina zbog sumnje da je učinio krivično delo neovlašćena proizvodnja i stavljanje u promet opojnih droga. Pretresom stana u kome osumnjičeni neprijavljeno boravi policija je pronašla 1,4 kg… »\nNovosađanin tukao devojku u kolima: Prolaznica primetila zlostavljanje i pozvala policiju, uhapšen nasilnik\nNovosadska policija uhapsila je D. S. (29) zbog sumnje da je učinio krivično delo zlostavljanje i mučenje. Sumnja se da je D. S. prekjuče u automobilu tukao svoju dvadesetosmogodišnju devojku iz Novog Sada, ne dozvoljavajući joj da napusti vozilo, a… »\nRadio 021 27.11.2020\nD. S. (29) uhapšen je nakon što je tukao svoju devojku u kolima. Kako navode u novosadskoj policiji, on je osumnjičen da je prekjuče u automobilu tukao 28-godišnjakinju, ne dozvoljavajući joj da napusti vozilo i pritom joj naneo lakše telesne… »\nProvalio u restoran i ukrao televizor i flaše pića\nPolicajci iz Vrbasa uhapsili su V. K. (34) iz Novog Sada, zbog sumnje da je učinio krivična dela teška krađa i krađa. Sumnja se da je, polovinom novembra, V. K. provalio u jedan restoran u Zmajevu i ukrao televizor i nekoliko flaša pića. Takođe… »\nKod dilera pronađene dve vagice i 1,4 kilograma marihuane\nNovosadska policija uhapsila je G.P. (35) iz Apatina kod kojeg je pronađeno 1,4 kilograma marihuane. Pretresom stana u kome osumnjičeni neprijavljeno boravi policija je pronašla marihuanu, dve digitalne vage i znatnu sumu novca za koji se sumnja da… »\nNovosađanin tukao devojku u kolima: Prolaznica primetila zlostavljanje i pozvala policiju svađa počela oko telefona\nNovosadska policija uhapsila je D.S. (29) zbog sumnje da je učinio krivično delo zlostavljanje i mučenje. Sumnja se da je D.S. prekjuče u automobilu tukao svoju dvadesetosmogodišnju devojku iz Novog Sada, ne dozvoljavajući joj da napusti vozilo, a… »\nDiler odao štek za drogu: Zaplenjeno skoro kilogram i po marihuane i znatna količina novca\nNovosadska policija uhapsila je G.V. (35) sa područja Apatina zbog sumnje da je učinio krivično delo neovlašćena proizvodnja i stavljanje u promet opojnih droga. Pretresom stana u kome osumnjičeni neprijavljeno boravi policija je pronašla 1,4 kg… »\nUkrao televizor i flaše pića: Uhapšen Novosađanin osumnjičeni za provalu u restoran u Zmajevu\nPolicija u Vrbasu uhapsila je V.K. (34) iz Novog Sada zbog sumnje da je učinio krivična dela teška krađa i krađa. Sumnja se da je V.K. polovinom novembra provalio u jedan restoran u Zmajevu i ukrao televizor i nekoliko flaša pića. Takođe sumnja se… »\nTukao devojku u kolima: Prolaznica u Novom Sadu primetila zlostavljanje i zvala policiju, svađa počela oko telefona\nNovosadska policija uhapsila je D.S. (29) zbog sumnje da je učinio krivično delo zlostavljanje i mučenje. Novosadska policija uhapsila je D.S. (29) zbog sumnje da je učinio krivično delo zlostavljanje i mučenje. Sumnja se da je D.S. prekjuče u… »\nVečernje novosti 27.11.2020\nPOLICIJA u Vrbasu uhapsila je V. K. (34) iz Novog Sada, zbog postojanja osnova sumnje da je učinio krivična dela teška krađa i krađa. Sumnja se da je, polovinom novembra, V. K. provalio u jedan restoran u Zmajevu i ukrao televizor i nekoliko flaša… »\nU automobilu tukao devojku: U Novom Sadu uhapšen osumnjičeni za zlostavljanje i mučenje\nNOVOSADSKA policija je uhapsila D. S. (29), zbog postojanja osnova sumnje da je učinio krivično delo zlostavljanje i mučenje. On se sumnjiči da je, prekjuče, u automobilu, tukao svoju dvadesetosmogodišnju devojku, ne dozvoljavajući joj da napusti… »\nNovosađanin osumnjičen za krađe u Zmajevu i Vrbasu\nNOVI SAD: Policajci u Vrbasu uhapsili su V. K. (1986) iz Novog Sada, zbog postojanja osnova sumnje da je učinio krivična dela teška krađa i krađa. Sumnja se da je, polovinom novembra, V. K. provalio u jedan restoran u Zmajevu i ukrao televizor i… »\nU Novom Sadu uhapšeni Apatinac i Pivničanin zbog droge\nNOVI SAD: Pripadnici Ministarstva unutrašnjih poslova u Novom Sadu uhapsili su G. V. (1985), sa područja Apatina, zbog postojanja osnova sumnje da je učinio krivično delo neovlašćena proizvodnja i stavljanje u promet opojnih droga. Kako je… »\nUhapšen Novosađanin, osumnjičen da je u automobilu tukao devojku\nNOVI SAD: Policija u Novom Sadu uhapsila je D. S. (1991), zbog postojanja osnova sumnje da je učinio krivično delo zlostavljanje i mučenje. Sumnja se da je, prekjuče, u automobilu, tukao svoju dvadesetosmogodišnju devojku, ne dozvoljavajući joj da… »\nRTS pre 6 minutajoš 45 povezanih\nMondo pre 42 minutajoš 14 povezanih


Kastro, Gadafi, Milošević — koga je CIA pokušala da smakne? - 08.05.2017, Sputnik Srbija\nAmerička Centralna obaveštajna agencija (CIA) je od 1945. godine uspešno uklonila ili ubila niz lidera širom sveta. 08.05.2017, Sputnik Srbija\nSmakli su ameri i Milosevica i Aliju i Tudjmana samo najmodernijim sredstvom i to se naravno krije i dalje kao i Olova Palmea svedskog premijera.... Ako je neko teroristicka organizacija onda su to CIA NATO kauboji koji su i stvorili teroriste i podrzavaju ih i dan danas za svoje prljave operacije....\n09:35 08.05.2017 (Osveženo: 09:45 08.05.2017)\n© AP PhotoAgent obaveštajne službe\nAmerička Centralna obaveštajna agencija (CIA) je od 1945. godine uspešno uklonila ili ubila niz lidera širom sveta.\nMeđutim, od pokretanja istrage u Senatu sedamdesetih godina prošlog veka bila je primorana da ograniči takve operacije, piše „Gardijan“.\nMeđu najozloglašenije operacije CIA, koje su imale za cilj ubistva svetskih lidera, spadaju pokušaji ubistva kubanskog predsednika Fidela Kastra snajperima, ali i zavere koje mogu da se mere sa najmaštovijim špijunskim filmskim fantazijama, poput eksplodirajućih cigara i otrovnog ronilačkog odela, navodi list.\nIako su pokušaji CIA u slučaju Fidela Kastra bili bezuspešni, američka obaveštajna agencija uspela je da ukloni kako direktno, tako i indirektno, čitav niz svetskih lidera.\nPrema podacima Ministarstva za državnu bezbednost Severne Koreje, CIA i dalje primenjuje stare metode.\nU saopštenju objavljenom u petak, Ministarstvo je optužilo CIA i južnokorejsku obaveštajnu službu da stoje iza nedavnog navodnog pokušaja ubistva severnokorejskog lidera Kim Džon Una.\nPokušaj navodno obuhvata „primenu biohemijskih supstanci, uključujući i radioaktivnu supstancu i otrovnu nanosupstancu“, a prednost takvog napada je u tome „što ne zahteva približavanje meti napada, jer smrtne posledice nastupaju posle šest ili 12 meseci“.\nZa napad je navodno direktno odgovoran Severnokorejac koji radi za strane obaveštajne službe.\nIako takve tvrdnje ne mogu da se odbace kao potpuno besmislene, imajući u vidu dugačak spisak umešanosti SAD u pučeve i ubistva širom sveta, agencija je morala da ograniči takva ubistva nakon što je istraga američkog Senata sedamdesetih godina prošlog veka obelodanila razmere takvih operacija, navodi „Gardijan“.\nBivši agent CIA: Severnokorejsku balističku raketu verovatno oborile SAD\n17 April 2017, 23:07\nNakon istrage, tadašnji predsednik Džerald Ford potpisao je 1976. godine dekret u kojem piše: „Nijedan funkcioner vlasti SAD neće učestvovati, niti biti deo zavere u ostvarivanju političkog ubistva“.\nUprkos tome, SAD nikada nisu u potpunosti napustile tu strategiju i samo su promenile terminologiju: umesto o atentatima, sada je reč o ciljanom ubijanju, a umesto o vazdušnom napadu na predsednika, radi se o napadu dronom na „terorističkog lidera“.\nMeđu svetskim vođama koji su bili žrtve pokušaja ubistva iz vazduha nalaze se libijski lider Muamer Gadafi, srpski predsednik Slobodan Milošević i irački predsednik Sadam Husein.\nGodine 1960. CIA je poslala naučnika da smrtonosnim virusom ubije kongoanskog prvog premijera Patrisa Lumumbu, za koga je Amerika procenila da je previše blizak Rusiji.\nBudući da je on iste godine smenjen drugim sredstvima, takav pokušaj je postao izlišan.\nGodine 1973. CIA je učestvovala u organizovanju svrgavanja čileanskog predsednika Salvadora Aljendea, koji je za Ameriku bio previše levo orijentisan: preminuo je dan nakon puča.\nNavodna zavera u Severnoj Koreji podseća na ubistvo ruskog disidenta Aleksandra Litvinjenka 2006, piše list i navodi da je britanska istraga okončana nakon što je zaključeno da ga je ubila ruska obaveštajna agencija koristeći polonijum u čaju.\nSAD su razvile sofisticiranije metode od ove, naročito u oblasti elektronskog i sajber ratovanja.\nDokument koji je Vikiliks objavio ranije ove godine, otkriva da je CIA u oktobru 2014. pokušala da hakuje automobilske kontrolne sisteme, što bi agentima omogućilo izazivanje saobraćajnih nesreća.\nNedavno neuspeli raketni testovi Severne Koreje, kao i veliki promašaji u iranskom nuklearnom programu, pripisuju se direktnom ili indirektnom ubacivanju virusa u njihove računarske sisteme.\nSAD je priznala osam pokušaja atentata na Kastra, mada je on tvrdio da ih je bilo mnogo više i da se mere stotinama.\n„Da je preživljavanje atentata olimpijska disciplina, ja bih osvojio zlatnu medalju“, rekao je jednom prilikom, naveo je „Gardijan“.\n8 Maj 2017, 11:05


Slobodnom voljom protiv nametnutnih odluka - Glas Srpske\nSrna 27.07.2021 21:46\nISTOČNO NOVO SARAJEVO - Gradonačelnik Istočnog Sarajeva Ljubiša Ćosić i načelnik Istočnog Novog Sarajeva Jovan Katić potpisali su peticiju o neprihvatanju odluke odlazećeg visokog predstavnika u BiH Valentina Incka i poručili da se protive svim neustavnim i nametnutim odlukama koje su protiv srpskog naroda.\nĆosić je istakao da mu je drago da su srpski predstavnici pokazali jedinstvo, da mogu da zauzmu zajednički stav prema onome što je loše za srpski narod, za Republiku Srpsku i da se tome suprotstave voljom i demokratskim pravom iskažu mišljenje kroz potpisavanje peticije.\nĆosić je istakao da u svakoj normalnoj zemlji svijeta jedini način pune slobode i demokratskog izražavanja je izražavanje slobodne volje.\n“Mi upravo pokazujemo da je jedini način da se borimo protiv nametnutih odluka, zakona, mišljenja - slobodnom voljom. Upravo zbog toga će ta slobodna volja, iskazana kroz potpisivanje peticije, biti pokazatelj kako će narod Republike Srpske da odgovori na ono što se zove nametanje. Mi na silu nećemo odgovoriti silom”, rekao je Ćosić novinarima nakon što je potpisao peticiju.\nĆosić je poručio da će na silu odgovoriti slobodnom voljom, te iskazao nadu da će u Istočnom Sarajevu slobodna volja biti omasovljena kroz veliki broj građana koji će potpisati peticiju.\nOn smatra da će time građani pokazati prvo sebi šta misle o Republici Srpskoj, njenom funkcionisanju, a zatim i šta misle o nametnutim odlukama viskog predstavnika.\n“One su tu, ali će i proći, a slobodna volja je ta koja opredjeljuje život građana u jednoj zemlji kada se iskazuje na ovako demokratski način, kao što je peticija. Sve to govori o tome koliko smo mi svjesno i zrelo društvo, a koliko su oni koji pokušavaju da nam to društvo urede prema svom modelu beskrupolozni i koliko funkcionišu na nakaradan i loš način”, istakao je Ćosić.\nKatić je pozvao sve stanovnike Istočnog Novog Sarajeva, grada Istočno Sarajevo i cijele Republike Srpske da stanu u odbranu Srpske i da potpišu peticiju.\n“Nećemo dozvoliti da iko nameće zakone, a posebno ne neko ko nije državljanin ni Republike Srpske, ni BiH. Ne želim da živim u državi u kojoj će neko moju Republiku Srpsku, moj narod i mene smatrati genocidnim i želim jasno da pošaljem poruku da smo protiv svih nametnutih odluka i protiv na bilo koji način izglasavanja ovakvog zakona”, istakao je Katić.\nPoslanik /SNSD/ u Narodnoj skupštini Republike Srpske Nataša Kulašinac takođe je potpisala peticiju o neprihvatanju zakona koji je nametnuo visoki predstavnik.\nPotpisivanje peticije organizovano je večeras na Trgu Republike Srbija i Parku velikana u Istočnom Novom Sarajevu i biće nastavljeno i narednih dana.\nOdlazeći visoki predstavnik u BiH Valentin Incko, koji je nedavno podnio ostavku, nametnuo je dopune Krivičnog zakona BiH kojima se zabranjuje i kažnjava negiranje genocida i veličanje ratnih zločinaca.


Iz rubrike nećete verovati: PIO fond otvorio e-Šalter – Startit\nZahteve za ostvarivanje i korišćenje prava iz penzijskog ili invalidskog osiguranja, zahteve za izdavanje uverenja ili potvrda, kao i dokaze koji se uz zahtev prilažu sada možete podneti onlajn.\nNekada ste putem mejla od Republičkog fonda za penzijsko i invalidsko osiguranje mogli da dobijete potrebne informacije, ali za zahteve ste morali da dolazite lično u filijalu jer je potpis bio obavezan.\nSada s portala preuzimate obrazac, popunjavate ga i svu potrebnu dokumentaciju skenirate i šaljete nadležnoj organizacionoj jedinici Fonda. Sve što je potrebno su pristup internetu s računara ili mobilnog telefona i instaliran Adobe Acrobat Reader.\nNe može baš sve elektronski\nŠto se administrativnih stvari tiče, jedino vam je neophodan kvalifikovani elektronski sertifikat, s obzirom na to da dokumentacija mora elektronski da se potpiše. Ukoliko ga ne posedujete, na zahtev PIO fonda naknadno dostavljate potpisan zahtev u papirnom formatu, da bi predmet uopšte bio razmatran.\nTakođe, službenik može zahtevati da dokumentaciju do koje ne može doći po službenoj dužnosti, dostavite i u pisanom obliku, pored toga što ste je dostavili u elektronskom. Kao i kod podnošenja zahteva na šalterima, ukoliko se to radi za treće lice, potrebno je ovlašćenje, odnosno punomoćje overeno kod nadležnih organa.\nKoliko će se čekati na odgovor?\nKako su filijale PIO fonda ubrzo nakon proglašenja vanrednog stanja prestale da rade sa strankama, a potom su i zaposleni poslati kućama, te se ovih dana polako vraćaju na posao u vidu nekoliko radnih dana nedeljno, očekivano je da će u narednim nedeljama biti više gužvi, nego uobičajeno. Tako se ovaj potez može smatrati ne samo nužnim u 2020. godini u zemlji koja teži digitalizaciji javne uprave, već i odgovornim jer će pomoći o pridržavanju mere socijalnog distanciranja.\nJedina bojazan je što nam dosadašnja praksa pokazuje da državne platforme namenjene građanima nisu previše stabilne, često padaju usled prevelike posete, što se dešavalo tokom pandemije. Pitanje je i kakva je procedura za postupanje po ovim zahtevima, odnosno koliko će se čekati na odgovor.


„Taekwondo klub Brčko“ na prijemu kod gradonačelnika Eseda Kadrića | Brčanski Forum\nGradonačelnik Brčko distrikta Bosne i Hercegovine Esed Kadrić danas je u Gradskoj vijećnici organizovao prijem za članove Taekwondo kluba Brčko distrikta BiH kao i predsjednika Taekwondo saveza Bosne i Hercegovine.\nGradonačelnik je uputio čestitke povodom ostvarenih rezultata prisutnih članica ovog kluba, sestara Milice i Jelene Vasić, koje su osvojile evropske medalje u ovom sportu.\n„Mi smo kao grad pružali podršku i prepoznali talente u Taekwondo klubu Brčko i danas su nam naše dvije sugrađanke, dvije sportistkinje, došle pokazati svoje uspjehe i rezultate koje su postigle na Evropskom prvenstvu u Estoniji. Nastavit ćemo podržavati ovaj klub i njegove članove kako bi se ovaj olimpijski sport dodatno afirmisao u Brčko distriktu BiH“, izjavio je gradonačelnik Kadrić.\nPredsjednik Taekwondo saveza Bosne i Hercegovine Samir Šarić zahvalio se na prijemu te je istakao da postoji ideja da se iduće godine organizuje državno prvenstvo ili kup Bosne i Hercegovine upravo u Brčkom, kako bi se ovaj sport bolje predstavio građanima Brčkog. „Taekwondo savez Bosne i Hercegovine pruža na čitavoj državnoj teritoriji podršku klubovima i ovdje smo danas da podržimo Milicu i Jelenu, da sve propratimo do seniora i da ih vidimo na olimpijadi“, rekao je Šarić.


U parlamentima EU 30 odsto žena - Svet - Dnevni list Danas\nPočetna » Svet » U parlamentima EU 30 odsto žena\nPodaci Eurostata o broju žena u nacionalnim parlamentima i vladama zemalja Evropske unije\nU parlamentima EU 30 odsto žena\nŠvedska, u poređenju sa svim evropskim zemljama, ima najveći procenat žena u svom nacionalnom parlamentu, kao i u Vladi, pokazuju podaci Eurostata za 2018. godinu.\n1Piše: S. K. 07. marta 2019. 09.56 Izmenjeno: 10.53\nGotovo polovinu švedskog parlamenta čine žene (47 odsto), a prate je Finska, sa 42 odsto i Belgija i Španija, sa po 40 odsto.\nZnačajan udeo žena u parlamentu imaju i Austrija (37 odsto), kao i Danska i Portugal (po 36 odsto) i Italija sa 35 odsto.\nSuprotno praksi ovih zemalja, žene u mađarskom parlamentu zauzimaju svega 13 odsto mesta, u malteškom 15 odsto, u parlamentu Kipra i Grčke po 18 odsto i u rumunskom parlamentu 20 odsto.\nKako su pokazali podaci Eurostata, žene su tokom 2018. godine prosečno zauzimale 30 odsto mesta u nacionalnim parlamentima evropskih zemalja.\nOvaj procenat se proširio 2003. godine, kada je ih je u proseku bilo oko jedne petine (21 odsto).\nIpak, procenat muškaraca u parlamentima još uvek je značajno viši u svim državama. Nijedan nacionalni parlament u Evropi nema više žena nego muškaraca.\nPostotak žena porastao je, ne samo u parlamentima, nego i u vladama, pa je tako prosek od 23 odsto u 2003. godini skočio na 30 odsto u 2018. godini.\nNa nivou Evrope, najviše žena imaju vlade u Švedskoj i Španiji (52 odsto), potom u Francuskoj (49 odsto), Holandiji (42 odsto) i Danskoj (41 odsto).\nMađarska i Malta i na ovoj skali nalaze se na dnu, sa svega 7 i 12 odsto članica vlada, a potom i Kipar, Italija i Poljska sa 17 odsto žena.\nOd 2003. do danas porastao je i broj ženskih predsednika i premijera. Tokom 2018. godine, u Evropi je bilo 3 premijerke, dok su 2003. godine svi premijeri bili muškarci.\nTokom ovih 15 godina, nijednom se nije desilo da se na mestima premijera u Evropi nalazi više od četiri žene.\neurostat, evropska unija, nacionalni parlamenti, zeneBrisel\nNajviše žena među upravnicima farmi u Litvaniji i Letoniji\nVino je kao žena...\n07. marta 2019. u 13.12\nOva statistika može da bude veoma varljiva, pogotovo za površne osobe. A prvi zaključak bi bio, eto vidite, najbolje se živi i najuspešnije su one zemlje u kojima ima najviše žena u politici, pa se tu uporede Švedska i Finska s jedne strane i oni „zatucani Mađari“ sa svega 13% žena poslanika. Ali to je samo deo mozaika, kada govorimo o udelu žena u upravljanju zemljama na prvom mestu je afrička država Ruanda gde više od 60% upravljačkih mesta zauzimaju žene. V.Britanija je za 50 mesta niže rangirana od Ruande, sa 30% žena. Da li je od tog podatka Ruanda procvetala? Nacionalno veće Saudijske Arabije imalo je pre oko godinu dana veći procenat žena od procenta žena u američkom Kongresu. Zaključak bi bio da je veoma pogrešno i površno zaključivati da npr. veći procenat žena u politici znači i veću uspešnost te zemlje, to je vrlo diskutabilno, u svakom slučaju treba obuhvatiti mnogo činilaca u analizi da bi se donosili valjani zaključci. Da li je npr.dominacija žena u medijima ili prosveti gde ih ima barem 80% povećala kvalitet u tim profesijama ili se desilo obrnuto?


Telefon za prijave 011/63-50-322 -za nepoštovanje preventivnih mera - Valjevo na dlanu\nHomeVestiTelefon za prijave 011/63-50-322 -za nepoštovanje preventivnih mera\nTelefon za prijave 011/63-50-322 -za nepoštovanje preventivnih mera\nNakon poziva nacionalnog Kriznog štaba građanima da prijave inspekcijama nepoštovanje epidemioloških mera, tokom prva 24 časa rada Kontakt centra stiglo je više od 100 prijava. Građani su najčešće prijavljivali veći broj okupljenih u zatvorenom prostoru, nepoštovanje socijalne distance i nenošenje zaštitne opreme, na osnovu čega će nadležne inspekcije hitno postupiti .\nPodsećamo vas, da je nacionalni Krizni štab uputio pisma svim gradonačelnicima i predsednicima opština, podsećajući ih da su dužni da obezbede poštovanje svih epidemioloških mera na svojoj teritoriji, bez izuzetaka. Na ovakav potez Krizni štab se odlučio nakon što je proteklog vikenda uočeno kršenje epidemioloških mera u pojedinim lokalnim samoupravama, te je na vanrednoj sednici zatražen povećan inspekcijski nadzor i pokrenut rad Kontakt centra za prijave građana.\n– Broj zaraženih i hospitalizovanih, kao i broj pregleda u prethodnih nekoliko dana pružaju nam razloge za optimizam, ali nikako za opuštanje. Svako neodgovorno ponašanje u danima pred nama jasno će se odraziti u statističkim brojkama kroz dve ili tri nedelje, što je svakako scenario koji želimo da izbegnemo. Izlazak određenih zdravstvenih ustanova iz kovid sistema posle dugo vremena daje priliku zdravstvenim radnicima da se makar malo odmore pred jesen. Svako masovno okupljanje bez poštovanja preventivnih mera, neodgovorno ponašanje i nenošenje maski u zatvorenim prostorima predstavlja, pored ugrožavanja sopstvenog zdravlja, zdravlja drugih ljudi i nepoštovanja zakona, svojevrsno nepoštovanje zdravstvenih radnika koji su poneli najveći teret borbe protiv korona virusa – navodi se u saopštenju Vlade Srbije, u kojem se još jednom apeluje na građane da poštuju sve donete mere zarad sopstvenog i zdravlja svojih najbližih.\nKvar na cevovodu\nTREĆI PIK KORONAVIR


Albanija Na Ivici | Institute for War and Peace Reporting\nAlbanija Na Ivici\nDok visi zvanicnici kako u vladi tako i u opoziciji nastavljaju da se svadjaju kao seoski politicari, Albanija se priblizava direktnom mesanju u rat.\n"Rat" je naslov u svakoj albanskoj novini. Prosle noci su nezavisne TV stanice prekinule svoje normalne programe i ilegalno prenosile direktan prenos CNN-a dogadjaja na Kosovu.\nLokalne radio stanice sada prekidaju svoje dnevne programe da bi pruzile pregled najnovijih vesti o ratu i statusu NATO bombardovanja. U svakom kaficu i na ulici, tema je Kosovo, a pogotovo se moze cuti pitanje: Hoce li rat obuhvatiti i Albaniju?\nOlaksanje koje je osetila Tirana posto je delegacija kosovskih Albanaca potpisala dogovor iz Rambujea bio je kratkog daha. Cinjenici da je direktno mesanje NATO-a zaista pocelo, suprotsavljeno je osecanje zabrinutosti oko toga kolika je zapravo ozbiljno njegovo osecanje obaveze i eskalacija nasilja na terenu, ukljucujuci i provokacije albanskih granicara od strane srpskih snaga.\nRazlog za zabrinutost Tirane je da ce sve polumere NATO-a samo dovesti do ogromne eskalacije krize. I albanska vlada i Oslobodilacka vojska Kosova (OVK) strahuju da ce ukoliko bude samo vazdusnih napada - sto je najverovatnija opcija - to dovesti do srpskog blickriga protiv Albanaca na Kosovu. A to ce izazvati ogroman pokret izbeglica preko granica u Makedoniju i Albaniju, i ogromnu humanitarnu krizu. Vrlo je tesko oceniti politicke i socijalne implikacije, ukljucujuci i sirenje konflikta, ali rizici su vrlo ozbiljni.\n"Trazimo da NATO odmah intervenise i zaustavi Beograd da ne izazove balkanski rat", albanski ministar spoljnih poslova Paskal Milo je rekao na drzavnoj TV tokom vikenda. "U medjuvremenu", dodao je, "mi organizujemo svoje snage."\nNa sastanku sa ambasadorima NATO-a iz NATO zemalja, Milo je zatrazio hitnu akciju NATO-a. Takodje je trazio pomoc za albanske snage koje se mobilisu i stacioniraju na severnoj granici sa Kosovom. Takodje je zatrazio i znacajnu humanitarnu pomoc za ocekivani talas izbeglica.\nMedjutim, nije ostalo mnogo vremena. Ocekuje se da napadi zapoceti svakog trenutka, a zvanicnici strahuju da je direktno mesanje Albanije postalo neizbezno.\n"Bez kopnenih trupa na Kosovu koje bi zaustavile ofanzivu Beograda, vazdusni napadi ce bez sumnje uvuci Albaniju i etnicke Albance iz Makedonije u sukob," upozorio je Prec Zogaj, politicki savetnik albanskog predsednika Redzepa Meidanija. Zaista, dok vlada odrzava sastanke tokom citavog dana bez prestanka, cini se kao da je Albanija vec uvucena u sukob. Jedan visi zvanicnik je rekao, "Kao i NATO bombe, ocekujemo i razmenu vatre na nasoj severnoj granici sa srpskim snagama. Sudeci samo na osnovu ovih reci, mi smo u ratu."\nIpak uprkoz zabrinutosti, kao zloslutna senka nad Albanijom se nadvija seoska politika. Sukob na Kosovu je ujedinio albanske politicke partije samo na recima. I vladajuca Socijalisticka partija i opoziciona Democratska stranka (DP) su odvojeno dale podrsku kosovskim Albancima i akcijama NATO-a. Medjutim, politicka prebacivanja izmedju opozicije i vlade, i izmedju bivseg premijera Fatosa Nanoa i premijera Pandeli Majka povodom kontrole nad Socijalistickom partijom lice na seosku politiku.\n22. marta, na godisnjicu pobede Demokratske stranke 1991. goidne, Salji Berisa, bivsi predsednik a sada predsedavajuci Demokratske stranke je organizovao demonstracije povodom Kosova na centralnom trgu Skenderbeg u Tirani. Nekih od 20.000 do 30.000 simpatizera - Albanija, glasilo DS-a, smatra da je broj iznosi 80.000 - se pojavilo na protestnom skupu. Berisa je podrzao kosovske Albance. Medjutim, u isto vreme on je zatrazio i odrzavanje prevremenih izbora. Isto tako borba oko kontrole nad Socijalistickom partijom je zasenila Nanovu i Majkovu podrsku kosovskim Albancima.\nMedjutim, nemir ostaje i uprkos svadjama. "Snage NATO-a su jedine koje mogu okoncati ovaj proces," primetio je Zogaj, predsednicki savetnik. "Ako NATO ne uspe da intervenise i zaustavi ofanzivu Beograda, onda mi Albanci, iz Albanije i Makedonije, cemo biti primorani da preduzmemo mere da odbranimo sebe i pokolj Kosovara." A javnost slusa radio i televizijske stanice u iscekivanju najnovijih vesti o ratu. Licne politicke prepirke samo odvracaju paznju od realnosti da se Albanija nalazi na ivici rata.


Novak Đoković je poslednji trening odradio sa osobom za koju su mnogi mislili da je više nikada neće videti da sarađuje sa našim najboljim teniserom.\nNaime, Nole je u Australiji na treningu uz sebe imao svog bivšeg trenera - Borisa Bekera!\nBeker je, podsetimo, 2014. postao glavni trener našeg asa, a ta saradnja je okončana u decembru 2016. U međuvremenu je Nole osvojio šest grend slem titula i 14 pehara na turnirima iz Masters 1000 serije, ali je njihov zajednički rad okončan nedugo posle turbulentne sredine i završnice "sezone 2016".\nU njoj je Đoković, posle kompletiranja osvajanja sva četiri grend slem turnira osvajanjem Rolan Garosa, doživeo krah na Olimpijskim igrama, da bi potom izgubio finale US Opena od Vavrinke, bio eliminisan od Aguta i Čilića u polufinalu, odnosno četvrtfinalu nadmetnaja u Šangaju i Parizu, pa je prvu poziciju na ATP listi na kraju godine ustupio Endiju Mareju, dok je drugi bio i na završnom mastersu.\nPosle takve "nizbrdice" se rastao sa Bekerom koji je sada, tri pune godine kasnije, s njim viđen na treningu u Australiji.\nPodsetimo, Nole se nalazi u Brizbejnu gde će sa svojim drugovima iz reprezentacije - Viktorom Troickim, Dušanom Lajovićem, Nikolom Milojevićem i Nikolom Ćaćićem - igrati na premijernom ATP kupu.


Podrška preduzetnicima i u ovoj godini › Made-in-Germany.rs\nI u 2014. godini Sekretarijat za privredu grada Beograda nastaviće da sprovodi program dodele subvencija budućim preduzetnicima iz socijalno ugroženih kategorija nezaposlenih lica, dok će se malim preduzećima dodeljivati bespovratna sredstva za nabavku mašina i opreme.\n– Program subvencionisanja privrednih subjekata u prethodnim godinama pokazao se kao uspešan, sudeći na osnovu pozitivnih rezultata, kao što su rast produktivnosti ili rast prihoda i zaposlenosti – kaže za „Danas“ Aleksandar Milošević, gradski sekretar za privredu.\nGovoreći o prioritetima za 2014. godinu, on je naglasio da će Sekretarijat podsticaje u novcu davati za samozapošljavanje kroz socijalno preduzetništvo. Kako objašnjava, ovaj vid pomoći budućim preduzetnicima sprovodiće se u saradnji sa Centrom za socijalno preduzetništvo, a sve u cilju većeg zapošljavanja socijalno ugroženih društvenih grupa.\nMilošević najavljuje i donošenje strateških dokumenata za utvrđivanje okvira i pravaca privrednog razvoja Beograda u srednjoročnom periodu.\n– U saradnji sa ostalim organizacionim jedinicama Gradske uprave, a u skladu sa interesovanjima koja dolaze od strane privatnih privrednika, pripremićemo detaljne informacije o mogućnostima poslovanja u Beogradu, potencijalnim lokacijama za investiranje i projektima grada, na kojima se očekuje saradnja sa privatnicima kroz javno privatno partnerstvo – najavljuje Milošević.\nZa naredni period gradski sekretar za privredu najavljuje i iniciranje izmena nekoliko zakonskih propisa, kojima će biti omogućeni podsticaji za razvoj turizma u prestonici. Kako kaže, u saradnji sa Turističkom organizacijom Beograda radiće se na daljoj promociji našeg glavnog grada kao destinacije kulturnog i manifestacionog turizma, u cilju da se održi prosečan godišnji rast broja turista od šest posto.


Sastanak Operativne grupe za koordiniranje aktivnosti i nadzor nad migrantskom krizom\nOperativna grupa za koordiniranje aktivnosti i nadzor nad migrantskom krizom Unsko-sanskog kantona koja je zasjedala u Bihaću usvojila je više mjera i zaključaka koje će u okviru svojih nadležnosti poduzeti, kako bi se migrantska kriza u ovom dijelu Bosne i Hercegovine držala pod kontrolom.\nJedan od zaključaka upućen je Međunarodnoj organizaciji za migracije (IOM) i UNHCR-u da bez saglasnosti ne mogu sklapati nove, odnosno produžavati stare ugovora za postojeće Privremene prihvatne centre u Unsko-sanskom kantonu, a posebno se to odnosi na Prihvatne centre „BIRA“ u Bihaću i „MIRAL“ u Velikoj Kladuši.\nOd nadležnih državnih organa zatraženo je i da se za kamp „Vučjak“ nadomak Bihaća prije zime pronađe adekvatno rješenje, odnosno predloženo je da se migranti i izbjeglice koji u kampu borave izmjeste u neki od prihvatnih centara van USK, odnosno Salakovac ili Ušivak.\nKantonalna uprava za inspekcijske poslove zadužena je da ponovo krene u pojačanu kontrolu privatnih objekata koji pružaju usluge smještaja izbjeglicama i migrantima koji nemaju odgovarajuće dokumente.\n„Ponovo su zakazale institucije države i mi se i dalje sami moramo nositi sa teretom migrantske krize. Moramo poštovati odluke Skupštine ovog kantona ali i općinskih/gradskih vijeća i sve ove mjere koje ćemo poduzeti idu u pravcu zaštite sigurnosti i zdravlja građana Unsko-sanskog kantona", kazao je premijer USK Mustafa Ružnić.\nDodao je da je krajem mjeseca zakazan ponovni susret delegacije BiH sa delegacijom Evropske komisije u Briselu, a da, u međuvremenu, niti jedan od zaključaka sa ranijeg sastanka od strane nadležnih državnih organa nije ispoštovan.\n„Zato ovaj put u Brisel ne želimo ići bez konkretnih prijedloga“, istakao je Ružnić.


Pad vrednosti akcija na berzama\nOčekivani neuspeh dogovora o smanjenju američkog deficita je danas obeshrabrio investitore. Sredinom dana, vrednost akcija na američkim berzama je pala za više od 2 odsto, dok je na evropskim berzama, pred kraj dana, vrednost pala za više od 3 odsto.\nDrugo važno ekonomsko pitanje u Sjedinjenim Državama je visoka stopa nezaposlenosti. Stopa nezaposlenosti ratnih veterana je čak i veća, tako da je predsednik Barak Obama potpisao zakonski predlog kojim se nude poreske olakšice u iznosu od više hiljada dolara firmama koje zaposle veterane.\nOčekuje se da se u narednih pet godina u civilnim službama zaposli do milion veterana. Posustali stambeni sektor u Sjedinjenim Državama, danas je dobio mali podsticaj. Nacionalno udruženje trgovaca nekretninama je saopštilo da se prodaja porodičnih kuća u oktobru povećala za 1,4 odsto. Izveštaj se odnosi na kuće u prethodnom vlasništvu, koje čine najveći deo tržišta.


Trodelni dokumentarni film o fenomenu popularnosti Lepe Brene i "Slatkog greha" biće premijerno prikazan na Prvoj televiziji 9, 10. i 11. januara u 22 časa.\nPosle 35 godina karijere, Lepa Brena se našla u novoj ulozi: kao junakinja u dokumentarnom filmu koji je o njoj i o orkestru "Slatki greh" snimila producentska kuća "Vision Team".\nFilm počinje anegdotom iz osnovne škole kada joj je nepoznat čovek prorekao veliku popularnost i rekao joj da će biti poznata kao Tito. Film se osvrće i na Brenino detinjstvo, a za nju je ovaj dokumentarac emotivna priča o njenom životu, ali i podsećanje na vreme u kome smo svi živeli srećno. Kaže, filmom su hteli da prikažu i sociološke, kulturološke i ekonomske prilike tog vremena.\nOsamdesetih godina su Lepa Brena i “Slatki greh” bili najtiražniji izvođači u istoriji jugoslovenske diskografije, prodajući i do milion primeraka po albumu. Takođe su svetski rekorderi po broju održanih koncerata u Domu sindikata, kada su nastali 31 dan bez prestanka.\nMore in this category: « Lepa Brena i godine "Slatkog greha” 2018 - Dokumentarni film 1. deo Lepa Brena i godine "Slatkog greha” 2018 - Dokumentarni film 3. deo »


Dortmund ugasio nade Lajpciga, Bajern i zvanično šampion Nemačke\nIzvor: RTS, 08.Maj.2021, 17:35\nFudbaleri Borusije savladali su u Dortmundu ekipu Lajpciga sa 3:2, čime su omogućili Bajernu da i zvanično osvoji novu titulu šampiona Nemačke. Volfsburg ubedljiv protiv Uniona 3:0, Hofenhajm bolji od Šalkea 4:2, bez pobednika u duelu Verdera i Leverkuzena.\nBajern je novi šampion Nemačke, epilog je utakmice između Borusije i Lajpciga. "Milioneri" su sas 3:2 savladali "crvene bikove" koji su tako izgubili i teoretsku šansu da stignu Bavarce u poslednja dva kola.\nDortmundu je pobeda bila neophodna kako bi ostali u trci za plasman u Ligu šampiona, a do nje su stigli zahvaljujući kasnim golom Sanča.\nBeta: Bajern osvojio devetu uzastopnu šampionsku titulu u Bundesligi\nDortmund tukao Lajpcig u derbiju i krunisao Bajern, Sančov bljesak za Ligu šampiona (VIDEO)\nBikovi stigli velikih 2:0, ali nisu izdržali u finišu....Bajern je novi-stari šampion Nemačke! Neće morati Bavarci previše da zapinju večeras protiv Borusije iz Menhengladbaha, imaće priliku da svojim navijačima prirede egzibiciju jer Dortmund je za njih odradio ključni posao ovog popodneva....


EGO vožnja bicikla u nedelju | TV KANAL 9 NOVI SAD\nNaslovna EMISIJE EGO vožnja bicikla u nedelju\nEGO vožnja bicikla u nedelju\nVIDEO K9: Studenti sa Katedre za zaštitu životne sredine na novosadskom Fakultetu tehničkih nauka u nedelju organizuju EGO biciklističku vožnju koja će u 14 časova startovati iz Limanskog parka.\nNovo druženje bicilkista u Novom sadu zakatano je za nedelju u Limanskom parku, odakle će, u 14 časova krenuti u vožnju gradskim ulicama do Novog naselja. Reč je o projektu “Ekologijom grad obogati – EGO” u koji su se uključili i organizatori ove biciklističke vožnje u našem gradu, studenti sa Katedre za zaštitu životne sredine na Fakultetu tehničkih nauka, u saradnji sa Novosadskom biciklističkom inicijativom.\nCilj vožnje kojoj mogu da se pridruže svi zainteresovani sugrađani jeste da promoviše razloge zbog kojih je bolje, kako po zdravlje, tako i po životnu sredinu, koristiti bicikl kao prevozno sredstvo, umesto automobila, pre svega zbog emisije štetnih gasova koje proizvode motorna vozila.\nProgram “Ekologijom grad obogati – EGO” u okviru projekta „Zeleni inkubator“ sprovode Mladi istrazivači Srbije, Beogradska otvorena škola i Inženjeri zaštite životne sredine, uz finansijsku podršku Evropske unije. Organizatori napominju da će EGO vožnja biciklima u nedelju biti odložena u slučaju nepovoljnih vremenskih prilika.\nPrethodni tekstOdbornici u ponedeljak o budžetu\nSledeći tekstOtvoren Novosadski džez festival